text:
GRADICIMENTO Y INVITACION
Pa medio di esaki Famia kier a gradici tur persona cu di un manera of otro a mustra nan atencion y cu a acompaña nos durante fayecimento y entiero di nos ser stima:
- JOZEF WEBB
“Cheppy of Josep”
Un danki special na Dr. Cuba de la Cruz, Dr. Oudshoorn, Dr. Fingal y tur asistente di e dokternan pa e dedicacion brinda na nos ser stima.
Un danki di curazon ta bay na Kimberly Hoo y su personal di Trinity Quality Care Services pa nan cuido y atencion pa cu Opa.
Na su fysiotherapista sr. Marlon Thodé pa su atencion y na sr. Bibi Arends di Aruba Lions Club.
Na su Kapster sra. Vivian Laurence.
Un palabra di gratitud na djacono Theo Zievinger y sr. Eltienne Yarzagaray.
Un danki na Staf y Personal di Aurora Funeral Home pa nan bon servicio, na henter Famia, amistadnan, amigo y amiganan, bisiñanan, su team di futbol SV Juventud Tanki Leendert y conocirnan pa nan presencia y sosten.
Tambe na tur cu a yama, manda krans/flor, telegram, mensahe di texto, tarheta di condolencia y e-mails Masha Danki.
Alaves nos ta invita pa compaña nos na 3 Santo Sacrificio di Misa diamars 21 di juni 2022 pa 5:30pm na Kapel di Alto Vista, diahuebs 23 di juni 2022 pa 6:30pm y diasabra 25 juni 2022 pa 6:00pm na Misa Juan Pablo II na Tanki Leendert.
Boso presencia lo ta altamente aprecia.
Den nomber di su Señora, Yuinan y Famia


c: text/html

text:
(Yahoo News) – Embahador di Merca na Mexico, Ken Salazar, a calcula cu na frontera entre ambos pais tin mas di 200 tunnel usa pa narcotraficante pa crusa droga di un nacion pa otro.
Salazar a duna e declaracionnan aki durante un bishita na Tijuana, Baja California, unda a señala cu tin trabou conhunto pa caba cu e luganan aki.
“Den area aki tin mas di 200 tunnel na frontera, trahando cu gobierno Mexicano nos tin un colaboracion hopi bon pa trata di elimina e tunnelnan aki cu no mester existi pasobra eynan ta unda ta pasa hopi criminalidad, hopi sufrimento cu nos ta wak, cu mester stop”, e diplomatico a bisa pa medionan.
E declaracionnan di Salazar ta producto di contexto di e revisionnan cu Mexico y Merca a haci pa e resultadonan di Entendimiento Bicentenario, como ta conoci e instrumento di cooperacion den siguridad cu e cual a substitui e iniciativa Merida.
Tambe den caminda pa Cumbre di America cu ta planea pa juni na Los Angeles, California, na unda ta espera cu gobiernonan di paisnan di e region lo papia di problemanan comun.
Sinembargo, ta existi diferencianan pa loke ta trata e invitadonan pa e encuentro. Merca no tin planea di invita Cuba, Nicaragua ni Venezuela, na unda su gobiernonan ta ser considera como dictadura, mientras cu Mexico ta pidi pa no exclui nan. E postura aki a ser respalda pa Honduras y Bolivia.

robotstxt: allowed

filter: keep


text:
Resultadonan di Beisbòl Profeshonal Hapones Nippon ayera:
- Tokyo Yakult Swallows a pèrdè di Hiroshima Toyo Carp ku skor di 9-2
Ku e derota aki e ekipo di Tokyo Yakult Swallows ta pèrdè nan di ocho partido konsekutivo. E ekipo di Yakult Swallows ta na e penúltimo lugá riba tabla di posishon den Liga Sentral ku 6 partido gana i 16 pèrdí. E ekipo ta 10 wega tras di Hiroshima Toyo Carp ku ta lidera Liga Sentral. Den e partido ayera Wladimir Balentien a konektá un hit den kuater turno na bate. Wladimir tin un promedio di .269 ku 11 honron i 19 kareda empuha e temporada aki
- Rakuten Golden Eagles a derota Seibu Lions ku skor di 6-1
E ekipo di Golden Eagles ta na di tres lugá den Liga Pasífiko ku 12 viktoria i 11 derota. Softbank Hawks ta lidera e tabla ku dos weg’i mei riba Golden Eagles. Andruw Jones ayera, no a konektá hit den tres turno na bate ku un base por bola i un kareda anotá. Andruw tin un promedio di .173 ku sinku honron i 10 kareda empuha
Resultado di Beisbòl Profeshonal Chines na Taiwan ayera:
- Uni-President 7-Eleven Lions a pèrdè di Lamigo Monkeys ku skor di 1-0 den 10 entrada
Shairon Martis a picha ocho entrada kompletu pa 7-Eleven Lions, permitiendo kuater hit i ponchando kuater sin permití kareda. Apesar di e bon prestashon, Shairon mester a konformá su mes ku un salida sin desishon. Shairon tin un rèkert di 1-0 den sinku partido ku un efektividat di 3.16
Resultadonan di Beisbòl Liga Grandi ayera:
- Kansas City Royals a pèrdè di Cleveland Indians ku skor di 5-1
- Cincinnati Reds a derota Pittsburgh Pirates ku skor di 2-1
Roger Bernadina a drenta komo batido emergente i no a konektá hit den un turno na bate. Roger su promedio ta di .095
- Chicago White Sox a pèrdè di Detroit Tigers ku skor di 7-4
- Minnesota Twins a derota Tampa Bay Rays ku skor di 9-7
- St. Louis Cardinals a pèrdè di New York Mets ku skor di 4-1
- Arizona Diamondbacks a derota Chicago Cubs ku skor di 5-2
- San Diego Padres a gana Washington Nationals ku skor di 4-3 den 12 entrada
- Baltimore Orioles a derota Toronto Blue Jays ku skor di 11-4
Jonathan Schoop a konektá un honron solitario den di sinku entrada pa su di dos honron di temporada. Den e partido Jonathan a konektá un hit den kuater turno na bate ku dos kareda anotá i un empuha. Jonathan tin un promedio aktual di .261
- New York Yankees a derota Boston Red Sox ku skor di 14-5
CC Sabathia a bai ku e viktoria pa Yankees. Tambe Major League Baseball a anunsiá awe ku nan ta suspendé Michael Pineda pa 10 wega. Esaki despues ku e picher a keda gara den e partido di ántayera ku ‘pine tar’ na su garganta. E suspension a kuminsá ku e partido di ayera nochi. Tambe e ekipo di New York Yankees lo pèrdè picher Ivan Nova pa e restu di e temporada. E picher djamars otro siman lo laga hasi e operashon di Tommy John.
- Oakland Athletics a derota Houston Astros ku skor di 10-1
- Philadelphia Phillies a gana Los Angeles Dodgers ku skor di 7-3
Kenley Jansen no a mira akshon den e partido aki
Partidónan di Liga Grandi pa awe:
- Kansas City Royals kontra Baltimore Orioles
- Los Angeles Angels kontra New York Yankees
- San Diego Padres kontra Washington Nationals
- Boston Red Sox kontra Toronto Blue Jays
- Miami Marlins kontra New York Mets
- Cincinnati Reds kontra Atlanta Braves
- Chicago Cubs kontra Milwaukee Brewers
- Detroit Tigers kontra Minnesota Twins
- Oakland Athletics kontra Houston Astros
- Tampa Bay Rays kontra Chicago White Sox
- Pittsburgh Pirates kontra St. Louis Cardinals
- Philadelphia Phillies kontra Arizona Diamondbacks
- Colorado Rockies kontra Los Angeles Dodgers
- Texas Rangers kontra Seattle Mariners
- Cleveland Indians kontra San Francisco Giants
Breve:
Liga Menor Tripel A
- Didi Gregorius no a konektá hit den kuater turno na bate ayera pa Reno Aces. Didi tin un promedio di .284
- Sharnol ‘Pachito’ Adriana no a konektá hit den tres turno na bate ayera pa Rojos del Aguila de Veracruz. Sharnol tin un promedio aktual di .136
Liga Menor Klase A
- Christopher Garia no tabata tin hit den un turno na bate ayera pa Myrtle Beach Pelicans. Chris tin un promedio di .282
- Carlton Daal no a konektá hit den tres turno na bate pa Dayton Dragons ku un base por bola. Carlton tin un promedio di .290
- John Polonius a konektá un hit den dos turno na bate ku un kareda empuha pa Augusta Greenjackets. John tin un promedio di .125


text:
Riba caminda di Coba Lodo a sosode un incidente basta straño ora cu e habitantenan di e area a bati alarma na polis ora a scucha zonido fuerte den e area.
Na prome instante a pensa lo pio, cu lo tabata un accidente basta fuerte pero a bin topa cu algo completamente diferente. Un motociclista tabata tira riba caminda cu e brommer riba dje. Esaki a sosode den careda di 4:30 pm y mesora a pidi presencia di polis na e sitio.
A compronde cu e motociclista tabata fo’i tino y ta pa e motibo aki a pidi pa yega mas pronto posibel. Na yegada a bin hay’e lanta caba y cu intencion pa sigui core cual tabata un risico mirando locual a caba di pasa.
Polis a impedi esaki na comienso y a pidi presencia di un paramedico pa bin atende cu ne. E no tabata mustra herida pero no tabata consehabel pa e subi e brommer y core den su situacion, pesey a ofrec’e un lift y cu lo pidi un pickup pa transporta e brommer y e patruya mes lo dun’e un lift pa su cas.
Pa sopresa, e motociclista a nenga esaki. Na prome instante a acepta e lift pero ora cu e pickup a presenta el a hala atras. A nenga di laga e brommer bay den e pickup y a nenga di subi den patruya pa e lift. Aunke e tabata visibelmente ainda poco desorienta, e la dicidi riba su mes di subi su scooter y bandona sitio. Polis di su banda a haci nan best pero tambe a bandona sitio mirando cu e la nenga ayudo.


text:
KRALENDIJK- Entre djamars dia 23 di novèmber i 27 di novèmber próksimo, lo tene e konferensia general di Dutch Caribbean Nature Alliance (DCNA) atrobe, despues ku no a tene esaki di forma físiko durante dos aña pa motibu di e pandemic di Covid.
E aña aki e konferensia lo tuma lugá na Kòrsou. E evento ta haña un toke spesial dor di presensia di Su Altesa Real, prinsès Beatrix. E Reina anterior ta patrona di e organisashon pa protekshon di medio ambiente. No ta promé biaha ku e prinsès lo ta presente na tipo di aktividat asina di DCNA.
Tema
Durante e konferensia lo tin tres tema sentral e aña aki: Maneho, Kambio di Klima i Envolvimentu di hubentut den e esfuersonan pa protekshon di naturalesa.


text:
KRALENDIJK – Pablo James Kroon lider polítiko di Partido UPB durante un entrevista na Radio Live 99.9 FM, a menshoná ku Partido Union Patriótico Boneriano(UPB) a kumpli awor 51 aña di eksistensia. Mi ta felisitá Ruman Ellis, un di esnan ku a pone un simia fuerte i e raisnan di e palu ta stabil den profundidat di tera. Otro persona ku mi tin ku duna pabien ta Ramoncito ‘Monchi’ Booi, kende despues ku Ruman Ellis a baha komo lider di partido, el a sigui pone kosnan kana. Awor despues di nan, ami a kontinuá ku e partido komo lider, siguiendo paso di esnan di pasado.
E kos importante ku nos mester wak, ta e momentu di e kambio na 2010 ku tabata un paso hopi grandi i importante pa Boneiru. Awor ya 10 aña a pasa ku nos ta parti di Hulanda. Esaki ta un proseso ku a kuminsá for di 2004. Sigur e trabou ta sigui pa mehorá loke nan ta rekerí atenshon.”
Aktivo den partido UPB
“Na 1994 mi tabata aktivo den partido ku mi por a subi lista pa promé bia. Mirando kon kosnan ta kana ta un smak pa kontinuá i buta kosnan bon pa dilanti, na bienestar di kontinuidat. Hopi hende ta kere den UPB i semper nos portanan ta habri pa esnan ku ta deseá pa duna un man pa kontinuashon. Nos no ta bisa pa esnan ku a bai pa nan regresá, sinembargo tur hende ta bonbiní. Nos ta mira e kos den e forma ku huntu nos por logra hopi. Trabou tin ku sigui pa eksihí loke nan ku ta nos derecho, pa Hulanda rekonosé esaki i atendé. Nada kontra Hulanda, sinembargo loke nos tin derecho riba dje, nos mester hañ’é komo parti di Hulanda.
Polítiko ta e base di un komunidat.
Polítiko ta e base di un komunidat, apesar ku hopi no ta gusta tende, sinembargo asina e ta. Último añanan ta konosí , kaminda por skucha ku hopi bia ta bin den publisidat, ku polítikonan den gobièrnu ta ladron. Esaki ta algu ku mester kambia. No por keda ku e forma di pensa i ekspresá kontra di un polítiko. Momentu bo ta den e funshon komo diputado, kontrinkantenan ta bin riba bo, ta purba tildabo di tur kos pa daña bo nòmber. Ta bon pa nos kambia e manera di ekspresá kontra polítikonan. Tin un struktura nobo, i awendia hopi bia e hende ta menshoná ku el a vota p’abo i ta deseá pa e kos ku a primintí sosodé. No ta e persona ku bo a vota pe, ta e so ta disidí loke ta bai sosodé”, Kroon a bisa.


text:
Rescueracao, e site di informashon tokante rehabilitashon di bestianan ku ta biba riba kaya i kon pa kuida animalnan doméstiko. Nos ta trata mas tantu ku ta posibel pa tene e site mas al kaso ku ta posibel ku informashon mas nobo ku ta na nos disposishon hasiendo uzo di opinion i vishon verifiká a base sientífiko. Nos meta ta pa medio di edukashon traha na benefisio di e bestianan.
Lo por wak bou di e diferente tópikonan i topa tur lokual ku bo ke sa tokante e diferente sorto di bestianan. Kasi tur e tópikonan ta optenibel na Ulandes, Espanol i Papiamentu.
Paga tinu Rescueracao no ta un fundashon sino un site di informashon basá riba e añanan di eksperensia komo un hende ku a kuida bestia na kas en kombinashon ku e diferente arianan di konosementu di trainer di kacho
No por eksihí derechi a base di e informashon duná pasobra aki ta trata informashon personal ku por varia pa kada individuo. Ora ta trata di malesa SEMPER bai un veterinario i buska mas informashon pa bo mes. Esaki ta simplemente un guia i nos ta bon konsiente ku e no ta kontené tur informashon.
Esther Platell- van der Kleijn
©RESCURACAO 2020, tur informashon riba e site aki ta propiedat di Rescueracao.
Translation Denice Bezemer e Tilly Pikery


text: KRALENDIJK—Djabièrnè último ABVO a organisá nan aktividat anual “Bríndis di aña nobo”. Durante e aktividat un reportero di radio Live 99.9 FM, a topa algun persona, entre nan Marcelo “Chaly” Anthony. Nan a pidi pa saka potrèt di e mes hendenan ku tabata na e aktividat organisá pa ABVO di 2019 na sede di ABVO. Yanüari 2019 e aktividat tabata organisá pega ku fecha natal di “Chaly”. Aña pasa Chaly a bisa el a kumpli e edat ku kon ku bo bir’é, e ta keda meskos (69). Chaly sèmper tin algu prèt pa menshoná. E aña aki momentu ku el a pidi pa saka nan potrèt, el a menshoná pa saka e potrèt i kompará ku esun di 2019 pa wak ken a bira mas bieu. Riba potrèt e dams bisti na hel, ta e potrèt di 2019, i awor ku bisti kòrá, i por mira nan ku e prueba den man, di e potrèt saka aña pasa


text:
Wikènt ku ta tras di lomba Wardakosta a tene un torneo di futbol na e vèlt na Mari Pampoen en konekshon ku su hubileo di 25 aña di eksistensha. Na e torneo varios partnernan stratégiko di hustisia na Kòrsou a partisipá, i a lucha pa e lugá di honor. E torneo a kuminsá djasabra atardi ku un kompetensha di futbòl entre Wardakosta i Kuerpo Polisial Kòrsou. Trahadornan di Wardakosta su punto di sosten na Aruba tambe a partisipá i djasabra nan a hunga un kompetensha kontra di e ekipo di Sentro di Detenshon i Korekshon Kòrsou. Tabatin un esfera
ameno riba vèlt entre e ekiponan i tabatin hopi fanátiko presente pa grita pa nan tim. Djadumingo tabatin e semi-final ku un kompetensha kandente entre e ekipo di e punto di sosten
di Wardakosta na Kòrsou i esun di Wardakosta di Aruba. E ganadó di e kompetensha aki tabata e ekipo di Kòrsou ku mas lat den dia a hunga kontra e Milisianonan di Kòrsou, pa gana e
titulo ganador. Al final e ekipo di Milisia di Kòrsou a sali komo e ekipo di mas fuerte di e kompetensha. E ekipo di Wardakosta su punto di sosten na Kòrsou a risibí e segundo lugá i e
terser posishon a bai pa e ekipo di Wardakosta su punto di sosten di Aruba. Douana a haña e premio di e ekipo mas disipliná di e kompetensha. Wardakosta ta felisitá Milisia di Kòrsou ku
nan triunfo.


text:
Ku mas ku 70 aña riba e merkado di Kòrsou, Glacial ta un di e markanan mas kerí na nos isla. Ademas di su produkto popular ‘Alcolado Glacial’, un loshon di mèntòl, su famia di produkto a krese den transkurso di tempu i a bin ta inkluí un bara di habon, un krema pa hunta, un desinfektante di man i awor un antiséptiko di promé ousilio ku alkohòl etíliko di 70% i un loshon desinfektante.
Pero kiko ta e historia di Glacial? I ken ta tras di e éksito di e marka? Laga nos tira un bista den e historia di Glacial i e akontesimentunan mas resien rondó di e faborito lokal aki.
E loshon di spat di mèntòl tan popular di Glacial, ‘Alcolado Glacial’, a kuminsá wòrdu produsí na aña 1948. E kompania Curacao Laboratories, a establesé e Fábrika di Glacial na e mansion históriko Landhuis Chobolobo na Kòrsou. A traves di añanan, Glacial a ekstendé su vishon di “Kreá pa pone bo sinti bo mihó” na e komunidat lokal. Bou di su kampaña sosialmente responsabel Glacial Cares, e marka lokal ta hasi esfuerso pa krea un impakto positivo riba e salú i bienestar di e komunidat di Kòrsou.
E produkshon di tur produkto di Glacial ta tuma lugá na Kòrsou. Na prinsipio, e proseso di produkshon tabata kompletamente na man. Pero awendia nos ta sigui un proseso semi-outomátiko. Nos personal ta konsistí di un tim altamente komprometí ku hopi aña di eksperensia serka Glacial.
Mirando e akontesimentunan resien rondó di e Corona vírùs, nos personal ta trahando hopi duru pa kumpli ku e demanda altu pa nos produktonan riba merkado. Henter e tim di Glacial ta promové kontinuamente un bon higiene personal i lo sigui enkurashá e komunidat pa sigui e medidanan preventivo ofisial kontra di e Corona vírùs.
Den nos kompromiso ku e bienestar i salú di e komunidat, Glacial a lansa un antiséptiko di promé ousilio ku alkohòl etíliko di 70%, tambe konosí komo Alkohòl di Hunta. E produkshon di e alkohòl nobo aki a kuminsá na mart 2020 i Glacial ta trahando duru pa sigurá ku e produkto aki ta presente den tur e botika i supermerkadonan grandi na Kòrsou. Banda di esaki, nos loshon desinfektante mas resien a yega merkado na aprel di 2020 i su porsentahe di 68% di alkohòl ta un gran kompañero pa desinfektá man.
Laba bo mannan regularmente durante 20 sekònde. Si na dado momento bo no por laba bo mannan, usa un desinfektante òf un loshon pa man ku un porsentahe di alkohòl di 60% òf mas. Bo por konta ku e desinfektante di man di Glacial ku tin un porsentahe di alkohòl di 62%, e loshon desinfektante ku tin un porsentahe di 68%, e alkohòl di hunta ku tin un porsentahe di 70%, òf e Alcolado Glacial ku tin un porsentahe di 76%. Mantené distansia sosial, no duna man i evitá di mishi ku bo kara mas tantu posibel.
Ora bo informá bo mes i sigui e medidanan preventivo aki, bo ta protehando nò solamente bo mes sino tur hende ku ta rondoná bo. Sigui informá bo mes dor di lesa i skucha e kanalnan informativo ofisial.


text:
Bira miembro di e MiNEGOSHI YDK Diaspora database.
Dor di yena e formulario aki i mand’é, bo ta bira outomátikamente miembro di e MiNEGOSHI YDK Diaspora database di Ministerio di Desaroyo Ekonómiko. E siguiente informashon di bo empresa lo ta visibel pa públiko riba e MiNEGOSHI database website:
- Nòmber i potrèt;
- Nòmber i logo di kompania;
- Sektor di kompania;
- E-mail i number di telefòn;
- Website;
- Pais di residensia.
Bo kompania lo ta visibel riba e website, ya asina pueblo en general por sera konosí ku nos YDK Diaspora i e empresanan eksitoso ku nan ta manehá. Tambe, empresarionan lokal por tuma kontakto ku bo pa por interkambiá ku bo i siña di bo eksperensianan.


text:
Michelle ta di Australia y Eduardo di Aruba. Ambos tabata studiando y a tuma un gap year di scol pa traha riba un cruise ship. Nan a conoce otro na Bahamas, a namora y bay biba algun aña na Australia unda Bailey y Nikita a nace. Despues di algun aña, e famia a tuma un ‘leap of faith’ y opta pa bin Aruba, unda Tye a nace. No a dura mucho cu destino a demostra na e famia cu Aruba tabata e destino di oportunidadnan nobo y unico pa nan. Esaki ta e storia di nacemento di Eduardo’s Beach Shack, un negoshi familiar crea cu alma y curason di 1 solo famia.
Con boso ta percura pa toch pone y crea tempo cu famia pafor di trabou?
Pa ta honesto, esey ta algo cu ainda nos ta trahando riba dje. Cu e crecemento di e negoshi e mester mas y mas di nos atencion. Nos tin un bida hopi activo frecuentando gym y ta pasa nos bahadanan di solo na lama.
Te unda boso kier yega? Kico ta e plannan futuro mas sercano y a largo plazo?
Tin mas marcanan biniendo pronto. Cu mas oportunidadnan na caminda, e futuro di Eduardo’s ta solido y nos ta spera di por conta cu e sosten durante esaki.
Por lesa mas di Famia Pablo su entrevista den nos edicion digital, tanto den Papiamento como na Ingles.


text:
Diasabra anochi cu a pasa polis a haya un cas den Indianenweg tur reboltea. Adictonan ambulante a laga e cas un desaster. Nan a coba den delaster un lachi di e cas saca tur cos benta abow. Nan a horta diferente airco y tambe cosnan electronico manera television etc.
Nan a horta tur e tubonan di koper di e cas lagando awa ta core pa hopi dia. Polis a purba di busca pa familiarnan pero no por a haya nan ainda. Bisiña ta conta polis cu ta un pareha di edad ta biba eynan y cu nan a bai den exterior pa motibo di salud.
Te hasta un auto mester tin eynan para pero no ta mira esaki tampoco. Ta tristo pa mira con e cas a keda. Polis nan a cera e cas y tawata patruya constantemente eynan pa controla e cas. Diamars marduga atrobe nan a pasa eybanda y a wak cu e cas ta habri.
A baha controla y ta topa cu e conocido “dof” drumi eyden. Polis a deten’e y hib’e warda pa e bai duna cuenta ken tur a comete e acto aki.


text:
E entusiasmo cu habitantenan ta ricibi nos ta grandi
Como ya ta un tradicion den temporada electoral, Partido MEP ta bishitando pueblo cu e intencion di cubri tur bario y tur cas di Aruba cu nos mensehe di cambio pa nos pais.
Candidatonan hunto cu nan sostenedornan, tur dia ta bishita casnan pidiendo e confiansa y sosten di voto pa Partido MEP goberna nos dushi Aruba.
Den fin di siman Lider di Partido MEP, sra Evelyn Wever-Croes hunto cu candidato y sostenedornan a drenta cu hopi entusiasmo den bario di Cashero y Zumbo na Santa Cruz. Un grupo grandi di campañadornan a forma un ambiente riba caminda pa asina Cashero y Zumbo y Santa Cruz henter sa cu MEP ta den bario. Y asina habitantenan a habri porta pa nos y a ricibi nos cu brasa habri.
Ciudadanonan di Santa Cruz tambe ta pidi pa un cambio. Mayoria ta expresa cu Aruba no ta e Aruba di antes mas unda cu por a biba trankil cu porta y bentana habri. Aruba mester un cambio completo riba e tereno di siguridad y criminalidad. MEP lo trece orden y respet bek.
Costo di bida halto ta un preocupacion tambe hopi grandi riba nos isla. No tin control di prijs riba productonan di necesidad den supermercadonan. MEP lo introduci mas producto den nos canasta basico pa alivia e situacion aki.
“MEP su compromiso cu Aruba ta pa pone e hende central atrobe. MEP ta e solucion pa trece cambio pa un miho economia y calidad di bida pa cada ciudadano. Hunto nos lo logra esaki. MEP lo ta drentando tur skina di Aruba cu nos mensahe di cambio”, Lider di MEP sra Evelyn Wever-Croes a expresa.
Sigui nos riba nos pagina di Facebook pa bo por keda informa di tur nos eventonan.


text:
Tur luna Horacio Oduber Hospital (HOH) su enfoke ta pa elogia coleganan cu di un forma of otro ta destaca y ta bay e “extra mile”. Eugene van der Biezen, medewerker logistiek e biaha aki a resalta y a bira empleado di luna di juni na HOH. Su team completo na departamento di Inkoop & Logistiek a nomin’e y a percura pa organisa un atardi yena cu ambiente pa surprise nan colega hunto cu su famia y management. No tin nada mas bunita cu mira sonrisa grandi riba un cara. Esey a sosode na momento cu Eugene a yega trabou despues di haci respondi y a haya e sorpresa grandi aki di su coleganan.
Eugene a splica cu na momento cu a puntr’e pa sali riba un diabierna merdia haci respondi, aunke e tabatin hopi trabao, e no a duda y a sigui e instruccion. E sorpresa cu el a ricibi na momento di su yegada despues di a haci respondi pafo di HOH tabata un momento hopi bunita p’e y sigur ta un ocasion cu Eugene lo no lubida mas.
Gregory Croeze, director financiero di HOH a duna di conoce cu gerencia ta hopi contento cu e nominacion di Eugene y specialmente paso e la sali di henter su departamento. El a sigui comenta cu Eugene ta un persona hopi fiel na hospital. E ta ehecuta su tareanan dentro di e deadline y e ta yega na ora tur dia cu gana di traha. E ta responsabel y diligente cu su team y superiornan demostrando asina dedicacion pa cu su trabou. Hospital por conta riba dje hasta den weekend of fuera di su orario di trabou.
Assistent Manager Inkoop & Logistiek, Randolph Croes, a comenta cu Eugene ta un tremendo teamplayer. Asina cu e ripara cu e trabou ta hopi, sin duda e ta yuda su coleganan unda cu por pa asina por keda cla cu tur cos hunto. E ta pensa riba diferente manera pa mehora eficiencia y ta comunica bon cu otro. Randolph ta sigui bisa cu el a mustra cu den tur momento, semper e tin un actitud positivo. Hasta pa diferente motibo un trabou ta dificil e ta keda cu un bon actitud. E tin un bon respons y respet pa tur su coleganan. Un persona sincero cu ta dispuesto y entusiasma pa siña y crece, desaroyando su mes den su carera. Alabes e ta hopi involucra y ta pensa riba solucionnan y no ta duda di puntra ora e no compronde algo.
Otro cualidad di Eugene ta cu e semper tin un bon animo, y ta comprensivo. Un persona cu tin talento na trabou y den bida personal unda cu ela supera diferente obstaculo.
Su team completo di Inkoop & logistiek ta orguyoso di Eugene y ta felicita nan colega ehemplar cu e tremendo reconocimento aki. Masha pabien Eugene di staf y tur colega di HOH!


text:
Minister Irene Dick ta bishita e grupo ku ta keda na un kinderdagverblijf awe mainta den kuadro di siman di kultura
Minister di Enseñansa, Siensia, Kultura i Deporte sra Irene Dick a dediká tempu pa selebrá ku nos hobensitonan na Kinderdagverblijf Girasol komienso di nan Siman di Kultura. Primeramente minister Irene Dick a invitá tur e chebalitunan presente na yudele konta un kuenta ku e huntu ku nan tabata bai konstruyendo i hiba na un final super interesante i kreativo.
Promé ku Minsiter Irene Dick a bai ela saka dos saku grandi yen regalu (di su kolekshon personal) pa laga atrás serka tantu maestronan komo nos peuternan material di lektura i material didáktikopa e maestronan ku e tin sigur lo yuda na fortalesé e sabiduria i abilidat di tantu nos muchannan komo nan maestronan.
E reportahe fotográfiko siguiente ta papia pa su mes.
Fotografia ; kortesia Tico Vos


text:
ORANJESTAD – Lider di MEP Evelyn Wever-Croes den prensa abolbe enfatisa riba e manipulacionan di Mike Eman. El’a referi na un carta di Gobernador den cual Gobernador ta mustra Gobierno con nan por sali di e problemanan mas urgente pa por fia placa.
Tur hende sa cu nos pais ta na borde di bancarota causa pa e mal maneho di Mike Eman. No tin placa mas den nos pais, y Gobierno tin problema pa paga gastonan di diesel y gasolin pa e autonan di gobierno. Gobierno no ta pagando APFA locual cu e ta retene di ambtenaarnan.
Gobierno no ta pagando e huurnan di edificio na SOGA.
Pa colmo no ta pagando AZV tampoco manera mester ta.
Y e placa cu mester a bai na e fondo di turismo tampoco a wordo paga, cu a causa cu Minister di turismo Otmar Oduber a menasa Juan David Yrausquin cu hib’e corte.
Y durante e crisis aki, Gobierno no por fia placa pasobra Gobernador no a firma e presupuesto. Mike Eman, Baba Herde, Juan David Yrausquin y mas politico di AVP tur a cuminsa un campanja baho pa desacredita Gobernador. Awor ta sali na cla cu Gobernador ya desde mas di 10 dia pasa a mustra gobierno ki caminda pa cana pa atende cu e urgencianan di nos pais. Pero Mike Eman a hala e conseho ey un banda y a dicidi cu e no ta worry cun’e. E siman aki nan a saca e carta ey y kier hasi manera cos cu ta awo Gobernador a core manda e carta ey, djis pa sigi desacredita Gobernador.
Ta resulta cu e carta ta manda mas di 10 dia pasa, y Mike Eman sosteni pa prensa cumpra di gobierno ta insisti riba e campanja pa desacredita Gobernador.
Lider di MEP Evelyn Wever-Croes a bisa enfaticamente cu e simple hecho cu Mike Eman no a hasi caso di e carta, pero a sigi busca confrontacion cu Hulanda ta condenable, casi criminal.
“Ki dia MIke Eman ta bira honesto cu nos pueblo, ki dia MIke Eman ta bin splica pueblo kiko ela hasi cu nos pais? Tanten cu e no ta honesto, tanten cu e no asumi su responsabilidad ni culpabilidad, e no por saca nos pais di e crisis aki tampoco”, lider di MEP a finalisa bisando.


text:
Kiko Inner Work ta
Guia Personal
Den un ambiente safe bo ta wordo invitá pa laga los, relaha y mira bo mes di un manera mas suave. Nos ta conversá, mi ta scuchabo y dunabo conseho of nos ta traha cu bo curpa. Traha cu bo curpa (bodywork) ta por ehempel door di ehersicionan di hala rosea, of otro ehersicionan di energia y tambe Healing cu e gol pa establece mihor contacto cu bo mes. E sesionnan aki ta manera lesnan tocante abo, pa abo, for di cual bo lo saka hopi sabiduria y hiba hermentnan práctico cas pa bo por sigui cu ne! E servicio aki ta ful personalisá riba abo y bo necesidadnan.
Prome cu bo bin bo promer cita, nos lo tin un conversacion, pa mira si bo necesidadnan ta alinia cu mi servicio. E cita aki ta gratis. Si ta mustra cu mi por ta di bo asistencia, bo lo ricibi un sugerencia di cuanto sessionnan ta sperá cu lo mester den bo caso, kiko bo por spera di con esakinan lo ta hinca den otro y un oferta di prijs.
Boek bo prome cita y for di eynan nos lo alinea mas.
Mi lo ta contento di tende di bo!


text:
Belgiëstraat/Lucianitastraat – Diadomingo anochi pa mas o menos 8:15 un Toyota Vitz a perde control baha caminda y termina contra un palo di luz.
Na stuur tawata tin un dama.
Polis a wordo poni na altura debi cu e dama a resulta herida despues di e impacto.
Na yegada di polis y despues ambulance nan a topa cu e dama sinta ariba un baranca, cu algun persona rond di dje.
Na e sitio por a compronde cu e auto di e dama cu ta un Toyota Vitz a wordo gedal door di un otro vehiculo, poniendo e perde control.
E vehiculo cu lo a dal e no a para y a bandona e sitio.
Paramediconan na yegada a opta pa hiba e dama Hospital unda e lo wordo controla mas extenso.
Elmar mester a wordo avisa debi cu e palo di luz a sufri daño.


text:
Discover Curaçao Today
Na aña 2018 Discover Curaçao Today a wòrdu lantá ku e meta pa konektá turistanan ku e hendenan lokal di Kòrsou. E meta di e fundadornan ta pa hasi algu speshal pa e isla aki. Tur dos tin un gran apresio i amor tantu pa e isla di Kòrsou komo e habitantenan, e playanan, e naturalesa i naturalmente e plato nan krioyo di Kòrsou. For di e amor i apresio aki Discover Curaçao Today a nase. Kòrsou tin hopi mas pa ofresé ku e atrakshonnan turistiko ya konosí.
Vishon
Discover Curaçao Today tin e aspirashon pa konektá turistanan ku e hendenan lokal di Kòrsou. Nos ke pa turistanan eksperensia kon Kurasoleñonan ta pasa nan dia diariamente, i tambe demonstrá kon nan ta disfrutá di nan pais na nan manera. Di e manera aki nos ta spera di komparti tur parti di Kòrsou ku turistanan, pa asina nan por saka mas probecho di nan vakashon. Disfrutá di Kòrsou ‘as a local’!
Mishon
E ophetivo di Discover Curaçao Today ta pa konektá turistanan ku Kòrsou su kultura, e poblashon lokal i tambe empresarionan lokal. Nos ke logra esaki dor di mustra nan tur e aktividatnan kultural i dor di involukrá e poblashon lokal i e empresarionan. Nos ke mustra turistanan e aspektonan uniko di Kòrsou ku kisas nan mes lo no a diskubrí i alabes nos ke stimulá e ekonomia lokal. Discover Curaçao Today ta para pa e hende lokalnan, i ta pesei e nòmber: Discover Curaçao Today, enjoy it as a local!


text: Dialuna atardi a drenta informe di un accidente cu hende herida na e cruzada Weststraat/ Prof. Lorentzstraat, mesora a dirigi tanto polis como ambulans na e sitio. Na yegada di e patruya a bin compornde cu aki ta trata di un accidente entre un pick-up y un Nissan Note, unda e pick-up tabata bini for di Weststraat bay nort y e Nissan Note tabata bayendo direccion pariba den Prof. Lorentzstraat. Debi na e impacto 3 persona a resulta herida cual un di nan un baby tambe a resulta herida. Na yegada di e ambulans nan a atende e victimanan y mester a hiba 2 di nan hospital mientras e otronan a ser atendi na e sitio mes.


text:
E di cuater weekend den e top futbol di Aruba a promete hopi. Cu RCA y Dakota den comando riba tabla di posicion cu Britannia hopi serca trei nan, a keda di wak ken lo establece nan mes como puntero absoluto, ken lo hasi e “move” grandi for di a parti abou di e tabla y con e top cuater lo mustra na final di Diadomingo anochi.
RCA vs Britannia
E partido di RCA vs Britannia, un partido cu tur hende a spera cu lo bai ta hopi Interesante, e ekipo rank number 1 y e number 3 riba tabla. E ex-campeon di Solito cu tin hopi pa proba y e ekipo cu ta hopi ambicioso e anja aki despues di casi ocho anja sin titulo.
Un partido tenso den e prome tempo, cu algun yegada di ambos ekipo, RCA cu un bentaha leve den posesion di bala y mas yegadan skerpi den e ultimo 16.
Halftime a bai aden sin anotacion.
E partido a bira hopi bon mes den e di dos half c’un “tèmpo” mas halto y mas yegadanan di e dos ekiponan unda cu e porteronan mester a traha un poco mas.
Un di dos tempo basta atractivo pero sin cu ningun di dos por a concreta, hasta ora cu RCA a keda cu 10 hungado despues cu Jefferson Lopea a bandona cancha despues di a haya su di dos carchi geel na minuut 68, RCA a sabi di wanta e resultado, e partido un poco “aspero” y hopi tenso te final.
Resultado final RCA 0 – Britannia 0. “King of the Match” ta Marc Jacobs di RCA
Den siman 5 RCA ta hunga contra Nacional y Britannia contra La Fama.
Dakota vs Estrella
Den mitar di anjanan 60 y pa algun decadanan despues, esaki tabata e ‘gran rivalidad’ den e futbol arubano, “helaas” den e ultimo anjanan e ‘derbi di Aruba’ aki a man’e perde su “mojo”.
Dakota ta invicto, cu mesun cantidad di punta cu RCA pero debi na “doelsaldo” ta den di dos lugar riba tabla, y Estrella, cu un ekipo hoben cu na su turno ta batayando pa no keda den bom y mester di mas punta pero urgentemente.
E “amarillonan” ta un ekipo fisicamente bon prepara, di experiencia y cu hopi velocidad, asina mes sorprendentemente nan a cuminsa e partido aki mas bien tocando y rotando e bala hopi bon, y esaki nos a mira mas di nan tambe te cu awor den e campeonato aki.
Cos no por a cuminsa peor pa Estrella cu e gol trempan di Sebastian Montoya na minuut 7 caba pa duna Dakota e bentaha, Montoya ta sigur un di e mihor “adquisicion” p’e campeonato aki te cu awor. Dakota 1 – Estrella 0.
Despues e partido a sigui cu Dakota hopi mas den control, teniendo e bala for di Estrella, pero no a sa di probecha di e yegadanan di peliger, Estrella a defende bon ora mester, pero ora nan lansa den atake, den contra-golpi ta cu poco hungado, Anwar Kock a traha duro dilanti pero tabatin mester di mas ayudo, pero ya, e schema tabata diseña pa wanta e atakenan di Dakota.
Halftime asina mes a bai aden 1 – 0 so p’e Dakoteronan.
Den e di dos tempo no a tarda mucho pa Dakota score atrobe, na minuut 55 ta Sebastian Montoya mes, un biaha mas, ta anota su di 6 gol den e campeonato pa hasi e wega Dakota 2 – Estrella 0.
Pa ora cu Estrella a cuminsa tira mas dilanti, ya cu nan tabatin mester di hasi esey abou 0-2 den marcacion, nan tabata laga oportunidad atras pa un Dakota cu awor a sinta warda pa contra-ataka cu hopi velocidad. Ta Joshua Gross a anota na minuut 70 pa aumenta e bentaha p’e abehanan, Dakota 3 – Estrella 0.
Pa ora cu minuut 84 a yega den un otro penetracion di Dakota den box, Jean Ullyse cu a bataya duro den defensa, ta comete un infraccion y un penalty otorga na Dakota y su mesun exodo tambe di e partido. Fernando de Sousa ta anota pa hasi e wega Dakota 4 – Estrella 0.
Esey tambe tabata e resultado final. “King of the match” ta Sebastian Montoya, cu awor ta number dos riba tabla di goleador. Den siman 5 Dakota ta hunga contra Bubali y Estrella contra Riverplate
Sporting United vs Bubali
United y Bubali a resulta di ta un bon partido, “spannend”! Ban yam’e e ‘mini derbi di Nort’. United ainda en busca di punta den campeonato aki y Bubali cu a caba di haya nan prome punta den fecha 3 despues di un empate dramatico cu La Fama, awor e ‘orguyonan di Nort’ ta hambra pa mas.
E wega a cuminsa ‘igual-igual’, cu ambos ekipo saliendo pa busca gol. Despues di basta intercambio den atake y defensa ta United a haya un free-kick na minuut 23, unda cu Denrick Lopez a anota un hoya di gol cu bala para, di berdad cu ta manera ‘un pitcher di baseball tirando un curva pero cu pia’. United 1 – Bubali 0.
Despues di e gol y banjo di awa friew, toch Bubali ta sigui cu iniciativa, awor buscando e gol di empate y nan momento a yega na minuut 37 unda nan puntero Ethan Gumbs ta haya un bala un paar di meter p’afor di e area penal, y den un bira di heup, un “media vuelta” man’e ta bisa na Spanjo, e ta saka un tiro cu ta banja e portero Adryan Donayre p’e gol di empate, otro beyesa di gol. United 1 – Bubali 1.
Na Halftime e partido tabata empata na 1-1, pero den di dos mitar ta Bubali a sali mas determina pa ataka y bai cu tur tres puntanan, ta man’e cos United kier a hunga p’e punta di oro ey, defendiendo “todo por todo”.
E gol di bai ariba di Bubali a yega na minuut 56 pa medio di Sjon David Pieters.
E gol a drenta despues di un “fast-break” y un pase skerpi dilanti riba pia di Pieters cu a encontra e portero saliendo y e ta loft e bala, di sombre, pa deposita e “esferico” den net pa e bentaha di 2-1 pa su ekipo.
Bubali a sigui hambra pa mas gol, cu United awor basta cansa despues di hopi esfuerso pa contene e Orguyonan di Nort y alabes busca na counter pa purba yega n’e gol di empate, pero, “en vano”.
E gol pa pon’e e weg riba ijs a cai na final di wega, minuut 98, unda Michael Shawn Figaroa a haya un “foul” den su contra den area penal y e mes ta deposita e bala den net foi punto penal p’e “contundente” 3-1 pa Bubali gana e partido, un partido yen di drama sin duda.
Nos King of the Match ta Michael Tromp, e defensor central di Bubali.
Den siman 5 United ta hunga contra Caravel y Bubali contra Dakota.
Riverplate vs Nacional
Riverplate a haya un invitation pa hunga den Division Honor e anja aki (for di Division Uno) y nan ta capitalisando riba e oportunidad aki bou tutelahe di e hoben director tecnico Jomar Boekhoudt, cu a rebiba e ekipo di Playa p’abou, nan a hunga hopi bon tambe den tur e prome weganan di a campeonato aki te cu awor.
Riba e dia aki nan ta topa cu e campeon di e torneo AVB 2021, Deportivo Nacional.
Nacional ta un club di ‘top cuater’ y e unico ekipo cu a bai tur final di campeonato den e ultimo cuater anjanan aki, incluyendo e final di Copa ABC 2019 unda nan a titula campeon tambe.
E partido aki a cuminsa den un energia “ferviente”, yen di tension y bon hugadanan. River a mustra trempan caba cu nan ta sin miedo, …sin miedo di e poderoso campeon di Nort.
E prome gol a cai na minuut 4 caba, River a sorprende Nacional cu e gol trempan di Carlos B Quandt. Riverplate 1 – Nacional 0.
Hopi lo a pensa cu esey ta cos cu por pasa, un pifia, un lapso mental, pero, Nacional lo bai responde duro toch, y nan a responde!
E gol di empate a cai na minuut 22, pa medio di e semper peligroso Devis Oliveros, nan capitan. Riverplate 1 – Nacional 1.
Hopi a kere cu Nacional lo a tuma control di e wega “al fin al cabo”, pero, River tabatin otro idea, y a sorprende atrobe, despues di un contra-golpi, net na final di e prome tempo, na minuut 45, Carlos B Quandt ta anota su di dos gol (y cuarto di e campeonato), Riverplate 2 – Nacional 1.
E gol di Quandt a drenta net n’e momento cu niun ekipo ta gusta haya gol contra nan, net prome cu halftime, momentum anto di Riverplate.
E di dos half a cuminsa cu Nacional cu hopi determinacion y energia, cu posesion di bala, wantando y haciendo tur locual nan mester pa busca e empate, pero e River aki no ta baha man, y despues di varios intento, e Dragon nan no por a horta e momentum bek foi River.
Nacional a tira tur cos riba e oncena di Madiki, esfuerso nan no tabata falta, mi ta sigurabo esey. E portero di River, Whilmerd Croes, e hoben cu tabata e pilar cu a preveni mas gol di Nacional, y alfin a kibra nan tambe, nan a dal den un muraya.
Mas Nacional no logra den e parti ofensivo, mas peligroso River a bira, unda nan a hasta cuminsa gana mayoria di e siguiente duelonan individual…eynan nos tabata sa caba cu algo significante tabata pasando.
E hoben, Jason Carolina, un di e tanto hoben nan den e oncena di Riverplate, a sink Nacional mas ainda na minuut 82 cu su gol pa aumenta bentaha y cuminsa cementa e victoria extraordinario aki. Riverplate 3 – Nacional 1.
Pero e stacada final mes a yega na minuut 94, ora cu ta Jason Carolina mes atrobe a anota e gol final y asina manda un salvo pa tur otro ekipo den Division Honor, pa tene cuenta cu Riverplate.
E resultado final aki, den e ‘mihor partido di e siman’ 4 a keda Riverplate 4 – Nacional 1. Nos King of the Match ta “sin lugar a duda” e portero hoben di Riverplate, Whilmerd Croes.
Den siman 5 Riverplate ta hunga contra Estrella y Nacional contra RCA.
La Fama vs Caravel
E siman 4 di futbol a yega na su fin cu e partido La Fama contra Caravel. Dos ekipo den mitar di tabla buscando un “spark” pa nan temporada y competi pa e ‘top cuater’.
E partido di berdad, bastante pareu hasta riba papel y tambe riba cancha. Dos ekipo cu 4 punta riba tabla n’e momento ey. La Fama e subcampeon di Torneo AVB 2021 y tambe Copa Betico 2021, Caravel un ekipo di experiencia cu bon planteo riba cancha.
La Fama cu mihor desempeño trempan den wega a sa di capitalisa di nan mihor yegadanan y na minuut 15 caba ta anota pa medio di Ransey Trimon, e hoben “artillero” cu a anota tambe den e partido previo contra Bubali. La Fama 1 – Caravel 0.
Na halftime La Fama tabata ainda den bentaha y apesar cu nan tabatin un mihor prome tempo, e experiencia di Caravel semper ta keda un factor den cualkier wega.
E di dos tempo tabata un bastante balansa, cu ambos ekipo cu yegada y chens pa anota, pero, La Fama a desperdicia mas oportunidad cla di gol, mientras cu Caravel a mas bien cuminsa “build up” cu posesion y tokamento di bala, un cierto wega di pasenshi mas bien.
Na minuut 64 Caravel alfin ta empata e wega pa medio di Ezra Bosnie, cu ya tin 3 gol den e campeonato aki. La Fama 1 – Caravel 1.
Despues di e gol ey di e Piratanan di Angochi, La Fama a man’e cai un poco, nan a perde focus y a cuminsa perde bala mas ainda, e experiencia, pasenshi y energia di Caravel a cuminsa impone.
Ora cu tur hende a pensa cu e partido lo a keda empata na un gol pa banda, Caravel a haya un ultimo suspiro cu un atake formal unda Jais Angela atakando foi e flank drechi ta anota un bunita gol agonico, dunando Caravel tur tres punta. La Fama 1 – Caravel 2.
E “King of the Match” ta Jais Angela pa su trabou grandi defendiendo y tambe atakando pa su ekipo Pirata, y claro culminando cu e tremendo gol di victoria casi na final y asina Caravel ta drenta tambe den top 4 riba tabla.
Siguientemente den siman 5 La fama ta bai contra Britannia y Caravel contra United.
Te otro siman!


text:
Addonsito Croes
Den e sala di exposicion di Cas di Cultura, e artista musico Arubano Stephen Diaz a presenta dilanti di un publico di amigo-, famia- y fanaticonan. Esaki ta temporalmente e ultimo concierto cu e musico a duna prome cu el a bay sigui su estudionan na Merca. Cu sentimentonan di aprecio, Stephen a introduci e miembronan di e banda Caribbean Combo cua tawata e prome ensamble cu el a join na 2014. E ta e prome drummer di Caribbean Combo. “Den musica, bo no por gaña. Ta un lifestyle esaki ta. Mi a cuminsa cu nan y mi ta gradicinan tambe pa semper”.
Durante di e concierto, Stephen a gradici entre otro su maestro Carlos Bislip pa semper kere den dje y gui’e na exito. Tambe su compañeronan di e banda Caribbean Combo, esta Franklin Granadillo, Alejandro Gonzalez Lujan, Ivan Williams, Denzil Tromp, Ivan Quandus, Andrew Webb y sigur esun mas hoben esta Elai Wester. Tambe Bryan Solognier, Kevin y Elton di Cas di Cultura el a gradici. E anochi tawata acompaña pa cancionnan di ritmo tropical, samba, balada, Jazz y calypso. Algun tema presenta tawata Mambo influenciado, Donaly, Tenderly, Triste, Bilongo y Dubious.
Stephen lo ta studiando na Universidad di Louisiana na Monroe pa su bachelor di arte y musica pa 4 aña. Despues e ta continua su master cu ta 2 aña.
Tur presente a gosa di e concierto y a desea Stephen, hopi exito na Louisiana.


text:
- curom
- »
- news & video
- »
- ARUBA ISLAND TAKE OVER FESTIVAL
ARUBA ISLAND TAKE OVER FESTIVAL
Despues di hopi speculashon, e lansamentu ofisial di “Aruba Island
Take Over” a tuma luga durante un rueda di prensa na oficina di Fun Miles Korsou.
Nos islanan lo konose un festival ku lo ‘take over’ e isla di Aruba pa 4 dia yena ku
fiestanan, ‘happy hours’ y un mega kosierto. Ta trata aki di un di e konsiertonan di
mas grandi den historia di Aruba ku presentashon di J. Balvin, Bad Bunny, Alex
Sensation y Jeon.
Di 1 pa November 4 2018, Aruba Island Take Over lo ta e anfitrion di
entre otro un welcome party, Aruba Ariba happy hour, pool party, beach party, boat
party i tambe e konsierto di aña. “Nos ta orguyoso di por anunsia ku pa prome
biaha e artista JEON lo komparti esenario ku J.Balvin i Bad Bunny na Aruba!”, asina
e representante di Aruba Island Take Over, Mark Benson Denz a anunsia durante e
konferensia. E konosido Alex Sensation tambe lo ta parti di e evento. Fun Miles lo ta
e partner ofisial na Korsou pa por kumpra ticket. Pa esnan ku kier mesa por yama
519-2929.
Korsou ta invita pa biaha pa Aruba pa e 4 dianan aki. Ta rekomenda tur hende si pa
reserva nan biahe direktamente ku aerolinea of tuma kontakto ku agente di biahe
preferi.
Tantu e DJnan komo tambe e artistanan grandi ku lo t’ey ta un atrakshon riba nan
mes pa grandi y esunnan mas hoben ku ta bin bishita Aruba, banda di e meskla di
genero musikal manera reggaeton, urban, house music y techno entre otro, ku tambe
e turistanan lo por disfruta di dje durante e “Aruba Island Take Over”. Entre otro
riba djasabra lo tin un tremendo Pool y Beach Party presenta pa EF i Partai. Aki
por mira kon e mundu urbano ta topa ku esun elektroniko den un festival.


text:
Oranjestad-Minister Otmar Oduber y Ministerio di Cultura den su totalidad ta sumamente contento di por a forma parti di e di 4 edicion di Paseo Monumental den centro di Oranjestad cu a demostra di tabata uno hopi exitoso, bishita pa miles di persona cu a sostene nos cultura.
Paseo Monumental IV a brinda e oportunidad pa comunidad completo cana libremente den 11 edificio monumental y asina aki yuda concientiza comunidad en general pa aprecia nos herencia, historia y cultura. Nos por logra e concientizacion hunto, Minister Oduber a indica. Pesey ta importante pa promove, rescata y mantene e edificionan monumental, cu ta forma parti di nos patrimonio cultural.
Durante dia por a conta cu miles di persona cu a demostra nan interes pa conoce mas di nos herencia tangibel. E publico a varia for di e persona di mas grandi cu bin honra e pasado, pa familiarnan cu a biba antes den e monumentonan, pa maestronan, famianan y gruponan di mucha y hoben cu a participa cu e speurtocht.
Minister Otmar Oduber hunto cu su famia y amistadnan a pasa un dia ameno conociendo nos edificionan monumental y a bisa cu por conclui cu nos cultura ta uno rico den historia y herencia y cu nos por ta sumamente orguyoso di ta biba riba e pida baranca aki. “Mi ta kere cu nos por categorisa e Paseo Monumental den centro di Oranjestad como un exito. Tanto pa e cantidad di hende cu a atende pero tambe pa e entusiasmo cu cada ciudadano a demostra pa sa mas di e historia di cada monumento.
Nos herencia, historia y cultura ta algo cu nos cada un por ta orguyoso di dje, ban uni pa sigui sostene y preserve”.
Minister Oduber a felicita e comision encarga cu organisacion di un tremendo Paseo Monumental IV den Oranjestad y ta gradici tambe cada un voluntario, arkitecto y partnernan cu a haci e dia aki uno exitoso!


text:
Algun dia despues cu Corte a trata e caso di apelacion cu Ministerio Publico a entabla contra di e decision di Hues Comisario cu dos siman pasa no a bay di acuerdo pa prolonga detencion preventivo di ex Minister Otmar Oduber, ayera mainta e decision a cay.
Corte repasando tur argumento cu a wordo presenta na inicio di siman, argumentonan di Fiscal na nomber di Ministerio Publico y e defensa di abogado Vito Carlo den nomber di Otmar Oduber, ayera mainta a percura pa otro sorpresa grandi.
Segun e decision di Corte e decision di Hues Comisario pa no extende e detencion preventivo di e ex mandatario, ta wordo anula y a duna Ministerio Publico razon pa pidi y haya un extension di ocho dia mas contra di Oduber.
Sin duda esaki tabata un sla duro pa tanto e sospechoso como su abogado caminda ya nan a anuncia cu e asunto lo no keda asina y tin cu mira kico ta e opcionnan legal cu nan lo encamina den proximo dianan.
Detencion di e ex Minister no ta tuma luga mesora ya cu e tin cu wordo informa ainda di e decision di Corte pero ta un hecho cu awe diabierna 10 di juni mes e lo wordo hiba bek pa KIA pa pasa e proximo periodo di detencion preventivo.
Ministerio Publico ta gana apelacion den caso Otmar Oduber
Algun dia despues cu Corte a trata e caso di apelacion cu Ministerio Publico a entabla contra di e decision di Hues Comisario cu dos siman pasa no a bay di acuerdo pa prolonga detencion preventivo di ex Minister Otmar Oduber, ayera mainta e decision a cay.


text:
by HNO IT Support | Sep 19, 2019 | News, Press RoomWILLEMSTAD – Hospital Nobo Otrobanda ta informá ku e proseso pa muebla e edifisio a kuminsá. Ta trata aki di kamanan i demas mobilario pa Curaçao Medical Center. E kamanan nobo pa Curaçao Medical Center a yega segun e skema palabrá i ya for di siman pasá a kuminsá...
by hnohospital | Oct 13, 2018 | News, Our PeopleBon Biní na tur futuro trahadó di CMC Awor ku a firma e Sociaal Statuut ku sindikato (CBV) i SEHOS, nos por kontinuá ku e proseso di kolokashon di e personal di SEHOS den e funshonnan di nos hospital nobo, CMC. Nos ta kontentu i orguyoso ku e logro akí i gradesí na...


text:
“Señor ta mi wardador, mi‘n tin falta di nada;
Den cunucu di yerba berde, E ta pone mi sosega.
E ta hiba mi na awanan trankil, pa mi bolbe haya forsa.”
Salmo 23:1,2,3.
Rosa de Lima Erasmus y Geneviëve Marie Rose Curiel kier a anuncia Fayecimento di nos estimado defunto:
Enrique Simplicio Curiel
Mihor conoci como “Enky “
*02 Maart 1957 – †23 Augustus 2022
Na Nomber di su famianan:
Curiel, Erasmus, Ras, Geerman, Peña, Tromp, Feliz, Croes, Schwengle, Maduro y Winterdaal y su amistadesnan stima
Ta invita pa acto di condolencia y despedida cu lo tuma lugar diasabra 27 Augustus 2022, for di 2’or pa 4’or di atardi na Ad Patres Funeral Home y Crematorium.
Alavez nos kier a gradici y aprecia pa bo presencia pa comparti cu nos un dolor y e bashi cu e laga atras.
Nos ta lamenta cu despues di despedida nos no lo ricibi bishita
na cas.
Staff y personal di Ad Patres funeral home & Crematorium ta extende nos mas sincero condolencia na famia di e fayecido


text:
Notisia - Aktual
626 Notisianan
- Fecha
- Relevansha
-
Investigashon di poblashon di kanser na boka di matris ta kuminsá na Sint Eustatius
Hende muhé den edat di 50 pa 60 aña na Sint Eustatius por partisipá den e skrinen na boka di matris entrante djaluna 27 di yüni ...
-
CBP BES ta supervisá kumplimentu ku e Lei di Protekshon di Dato Personal di BES (Wbp BES)
E Komishon di Protekshon di Datonan Personal di BES (CBP BES) ta partisipá aktivamente den supervishon i mantenshon di ...
-
Fondo adishonal pa Boneiru ku akuerdonan di trabou
Sekretario di estado Alexandra van Huffelen i Kolegio Ehekutivo di Boneiru riba djaweps 16 di yüni a yega na akuerdonan di trabou ...
-
Na 2024 lo introdusí un trayektoria di enseñansa nobo den VMBO
Na 2024 lo introdusí un trayektoria di enseñansa nobo den VMBO. Esaki lo kombiná e konosido trayektoria teorétiko (TL) ku e ...
-
Mas sèn pa Sint Eustatius
Sekretario di estado Alexandra van Huffelen i Komisario di Gobièrnu Sentral Alida Francis di Sint Eustatius a firma e ...
-
Sekretario di Estado Maarten van Ooijen di Salubridat, Bienestar i Deporte ta bishitá Sint Eustatius, Boneiru i Aruba di 20 te ku 25 di yüni
Sekretario di estado Maarten van Ooijen di e Ministerio di Salubridat, Bienestar i Deporte (VWS) ta hasi un bishita di trabou na ...
-
Saba i Reino ta sigui mehorá siguridat di eksistensia di e isla
Riba djaluna 13 di yüni sekretario di estado pa Relashonnan den Reino i Digitalisahon Alexandra van Huffelen i diputado di e isla ...
-
Plenchi di trabou ta invertí den profeshonal lokal pa e sektor di turismo
Buskadó di trabou lo haña chèns pa partisipá den diferente treinen básiko pa e sektor di turismo. Despues di kompletá un di e ...
-
Minister De Jonge i Sekretario di Estado Van Huffelen ta bishitá Saba, Sint Eustatius i Boneiru
Di 12 pa 18 di yüni Alexandra van Huffelen, Sekretario di Estado di Relashonnan den Reino i Digitalisashon, i minister di ...
-
Subida di ònderstant i kompensashon pa yu entrante yüli 2022
Riba 9 di yüni 2022 ta publiká e areglo ministerial ku e suma nobo ku e unidat di RCN SZW lo paga entrante promé di yüli pa ...


text:
Siman pasa diabierna dia 17 di september Sr. Molina hunto cu otro coleganan a huramenta como parlamentario di pais Aruba y asina tambe oficialmente a bira un representante di pueblo. Cu 23 aña di experencia den cuerpo policial y como un representante digno di San Nicolaas e ta enfatisa cu su enfoke lo ta siguridad y desaroyo di nos Sunrise City.
Pa Sr. Molina e ta importante pa uza su conocemento y experencia pa percura cu nos pais ta keda uno sigur. Seguridad den un pais ta importante pa e desaroyo di nos muchanan, pa nos mes y tambe pa nos bishitantenan cual na su turno ta proteha nos economia. “Como parlamentario lo mi aporta na esey door di participa den comision fiho di husticia y asina mantene un bon fluho di informacion cu Minister di Husticia y e departamentonan concerni”, Sr. Molina ta bisa. Na momento cu e comisionnan aki keda oficialmente estableci parlamentario Molina lo comparti cual tur e ta forma parti di dje y cual di nan e ta precidi.
Siguiendo cu e di dos punto di enfoke di Sr. Molina e ta bisa: “Ami, como un representante di San Nicolas mi lo scoge sigur pa participa den comisionnan unda ami por aporta na e desaroyo, na rebiba e districto aki”. Sr. Molina a elabora cu no ta solamente e intencion pa rebiba comercio na San Nicolaas pero tambe por ehempel, haci e districto uno atractivo pa bishita y pa organisa eventonan cultural y deportivo henter aña.
Finalisando Sr. Molina a gradici partido MEP pa e oportunidad, su A-Team pa e tempo, energia y confiansa y tambe pueblo di Aruba pa comparti nan preocupacionnan, ideanan y sugerencianan di con nos por sigui desaroya nos pais. Ademas e ta gradici su votadonan pa permiti’e ta parti di e organo mas halto di nos pais. Bon dia miembronan di prensa, masha danki pa boso presencia. Bon dia Aruba, feliz diaranson.


text:
WILLEMSTAD. – Na opinion di Smoc, Isla responsabel pa gastunan haltu di salubridat, esaki ta loke ku por dedusí for di e komunikado emití pa prensa di parti di Schoon Milieu op Curaçao (Smoc). Lesa mas aki.
Extra: ‘Na opinion di Smoc: ISLA RESPONSABEL PA GASTUNAN HALTU DAI SALUBRIDAT Desèmber e luna di mas fis pa loke ta trata polushon di parti Isla’
Comments Off on Extra: ‘Na opinion di Smoc: ISLA RESPONSABEL PA GASTUNAN HALTU DAI SALUBRIDAT Desèmber e luna di mas fis pa loke ta trata polushon di parti Isla’ |


text:
Pronóstiko di tempu pa Kòrsou i bisindario bálido te djamars mainta 06:00 o.l, 6 di ougùstùs 2019.
Pronóstiko di tempu pa Kòrsou i bisindario bálido te djamars mainta 06:00 o.l, 6 di ougùstùs 2019.
Kompilá:
djaluna 5 di ougùstùs 2019, 05:00 o.l. (09:00 UTC)
Tempu:
Shelu lo keda por lo general parsialmente nublá i awe mainta posibilidat pa un poko awa kai. Sobra di dia wer lo keda seku i un poko kalor.
Temperatura máksimo lo alkansá 32 ºC, i temperatura mínimo di 26 ºC.
Solo ta sali 06:23 i ta baha 19:01 o.l.
Bientu:
For di direkshon por lo general ost i moderá te basta fuerte; forsa 4 te 5 (20 te 39 km/ora,11 pa 21 nudo). Ráfaga de bes en kuando fuerte; forsa 6 (40 te 50 km/h, 22 te 27 nudo).
Situashon general:
Un siguiente ola tropikal a drenta e parti ost di laman Karibe awe mainta i lo bandoná e region djamars. Ta antisipá ku durante pasashi di e ola tropikal, mayoria aktividat relashoná ku esaki lo keda nort di nos isla. No opstante esaki, e kondishon atmosfériko lo bira awe mainta temporalmente mas faborabel pa un poko awa kai. Sobra di siman un wer seku lo sigui dominá nos region. Di otro un banda, e fluho di bientu lo sigui moderá tin momento basta fuerte i asina sostené un kondishon di laman prinsipalmente moderá.
Kondishon di laman:
Prinsipalmente moderá ku altura di olanan entre di 1 pa 1.5 meter (3 pa 5 pia).
Sistemanan signifikante di wer tropikal:
Sistemanan signifikante di wer tropikal: Ningun.
Fenómeno spesial:
Ningun.
Pèrspektiva te djárason mainta:
Shelu lo ta parsialmente te tiki nublá i un wer seku lo sigui dominá.
Meteorólogo:
Statia


text:
Jouly Bridgewater ta ‘pass’ un banda nobo
Igual manera e kantante femenino Jouly Bridgewater, a ekspresá su mes den un hit di dje resientemente, meskos tambe e la yega na su desishon resientemente. Jouly Bridgewater, ta konosí pa su piesa "Mi no ta un muhé pa loko", kual e la interpretá huntu ku e Entertainment Band, Loading Band. Durante di e último dianan di luna di ougùstùs 2018, su persona a keda aserká pa forma parti di un agrupashon musikal nobo. Despues di a pensa i deliberá, e Jouly, a gradisí gerensia i representantenan di e banda pa nan aserkamentu. Esaki indikando di lo no bai tin e tempu nesesario pa por kumpli debidamente ku eksigensianan.
Ku esaki mesora esnan ku ta hiba maneho a bai kaya bèk, unda a aserká un otro kantante femenino, kual ta konfirmashon ku e banda nobo aki- banda di Tyron i otro kantantenan maskulino, tambe lo kier un bos femenino den nan front.


text:
Caribbean Combo 5, 6 i 7 di Yüli bèk na Landhuis Brakkeput Mei Mei
Jandino lo ta na Kòrsou pronto atrobe. E biaha aki e no ta bin su so, sino ku tres di su mihó amigunan den e mundu di ‘Stand-up Comedy’. Huntu nan kuater ta forma Caribbean Combo!
Ya ta ocho aña pasá ku e kuarteto kómiko aki a duna un show na Brakkeput Mei Mei.
Aktualmente Caribbean Combo ta hasi un tour den teatronan Ulandes ku nan show nobo nobo yamá ‘ZE ZIJN TERUG!’, ku por sierto ta ‘Sold Out’ rònt Hulanda! Jandino Asporaat, Roué Verveer, Murth Mossel i Howard Komproe tin hopi di konta otro i esei nan ke kompartí ku tur hende! Roué ta puntra su mes dikon Howard ainda no a pèrdè kabei. Howard ta puntra su mes si Jandino porfin ta tuma remedi pa su ‘ADHD’. Jandino ta puntra si Murth ta kla pa yu, i si ta asina, si e ke adoptá esnan di dje. Murth ta puntra su mes si Roué ta felis ainda ku su bida komo hòmber kasá. Den un palabra; Jandino, Roué, Murth i Howard ta bòltu e teatronan na Hulanda, i tambe Brakkeput Mei Mei aki na Kòrsou ku nan meskla eksklusivo di ‘stand-up comedy’, teatro, músika i baile.
Tokante Caribbean Combo
Caribbean Combo ta un grupo di komedia i kabarèt, konsistiendo di e kuater komediantenan ariba menshoná. Na 2010 nan a duna nan promé presentashon yamá ‘DAAR ZAL JE ZE HEBBEN’. E show aki a keda presentá na Kòrsou tambe i tabata ‘Sold Out’ tur dos anochi na Mei Mei. Na 2011 nan tabatin un show yamá ‘DE KERSTSPECIAL’ i na 2012, e último aña ku nan a tour huntu, un show yamá ‘ZE ZIJN ER WEER’.
‘ZE ZIJN TERUG’ lo tuma lugá na Landhuis Brakkeput Mei Mei riba djawebs 5, djabièrnè 6 i djasabra 7 di Yüli i lo kuminsá 8or PM.


text:
Pa bo informashon, aña 1966 pa 2021, awe 22 di novèmber 2021, 55 aniversario di e promé federashon Boneriano ku ta AFBW. Na aña 1966 Sr. Ewald Ong -A- Kwie (R.I.P), mehor konosí pa su nòmber di kariño, Waldi tabata ku vakashon na Boneiru, durante su vakashon na Boneiru, kompañero Waldi a duna su kontribushon i ku a pone e base pa sindikalismo na Boneiru. Waldi tabata un di e ko – fundador huntu ku algun trahadó di OGEM, Cambes, Trans World Radio, Radio Nederland i Shafer nan di Dòmtrùk. Handels Maatschappij Bonaire tabata konsistí di e siguiente empresanan, entre otro Aeropuerto, shipping, waf, supermerkado i garashi FORD, L.D. Gerhards (R.I.P) tabata doño.
Pa por a funda AFBW tabata tin mester di mínimo 25 trahadó, ku nan firma nan boluntario pa por a haña aprobashon di e statuto di AFBW.
AFBW riba fecha 22 novèmber 1966 a haña aprobashon dor di gobernador di Antia Hulandes.
E direktiva temporal di AFBW a wòrdu forma i tabata konsistí di e sinku siguiente trahadónan;
hermano Ewald Abdul ku apénas 25 aña di edat a wòrdu nombra komo presidente. Hermano Diego Grestiaan a wòrdu nombra komo sekretario general (R.I.P.). Hermano Rudolf Statie, Tesorero. Hermano Johanus Janga, komisario (R.I.P) i Augusto Flores, Komisario (R.I.P).
Kompañero Waldi ku tabata presidente di C.F.W. a deklará despues di nos nombramentu ku AFBW lo haña tur sosten tékniko i finansieramente for di su sindikato ku e ta presidente ku ta C.F.W plùs P.W.F.C i U.W.G.E.
Tambe e la deklará ku su persona i e kompañero Regie Venloo lo bira e konseheronan di AFBW na momentu ku negoshashon nan di kombenio laboral C.A.O lo mester wòrdu negoshá na Boneiru.
E direktiva temporal aki despues di 2 aña lo mester wòrdu reeligí dor di e kongreso statutario, manera statutonan di AFBW ta preskribí. Durante kongreso statutario kada 2 aña nos lo haña aporte di tesorero di C.F.W. ku ta hermano Janchi Ilario (R.I.P). kual tabata enkargá ku kontròl di entrada i gastunan finansiero di AFBW.
Pa loke ta edukashon i formashon sindikal nos lo haña koperashon di hermano Henk van Siegem i Estario Chittik.
Presidente di AFBW a sigui un estudio sindikal na Hulanda bou di maneho di sentral N.V.V di kual Sr. Andre Kloos tabata presidente. E estudio sindikal tabata enserá kiko un sindikato ta enserá, tarea di miembronan di direktiva i alabes un representante di trahadó den un kompania (shopsteward).
Na aña 1967 AFBW a firma e promé kombenio laboral (CAO) na Boneiru ku Handel Maatschappij Bonaire N.V. Sr. L.D Gerhards (R.I.P) a duna e ehèmpel di un doño di trabou di buena fe, ku ta tene kuenta ku deber i derecho laboral di e klase trahadó den su empresa. Den e kombenio laboral aki trahadónan a konstatá mehorashon di salario i kondishon nan sosial. Alabes despues di e firmamentu nos a bin haña tambe un edifisio situá na entrada di kaya Nort Nikiboko, ku ántes tabata edifisio òf kas di fraternan, esei tabata e edifisio ku despues a bin bira nos promé “Casa sindical”. Miembronan di AFBW a keda masha gradesido ku donashon di e edifisio aki dor di L.D. Gerhards (R.I.P).
Durante ku mi persona tabata traha na OGEM no tabata eksistí un CAO, trahadónan di OGEM a reklamá, kon por ta posibel ku mi ta presidente di AFBW anto ta firma CAO na Handel Maatschappij Bonaire n.v. i kaminda trahadónan di OGEM mes no tin un CAO ainda. Despues di un splikashon na Trahadónan, ku ta OGEM ta na bùrt pa nan promé kontrato kolektivo (CAO), debí ku ta solamente un salario pa siman tabata eksistí, di kual ami tabata tin 0.65 sèn pa ora. Orarionan di trabou tabata 45 ora pa siman di djaluna pa djabièrnè, 8 ora pa dia i djasabra 5 ora. Despues ku AFBW a bin firma un kombenio laboral (CAO) na OGEM a bin un mehorashon di salario i kondishon nan sosial. Tambe den e kombenio laboral di OGEM a introdusí un “kinderbijslag” pa 3 yu i tambe a introdusí tantu “Kilo Watt Uur” pòrnada pa e trahadó.
Despues ku e kombenio laboral (CAO) a drenta na vigor na OGEM, e trahadó mes por a plania su dia ku e ta bai ku vakashon. Promé ku e CAO tabata doño di trabou tabata disidí ki dia e trahadó por a bai ku vakashon. Despues tambe otro kompanianan a yega na nan CAO.
Segun mi persona konsekuensia di trinta di mei 1969 ta ku sindikatonan, a manda un mensahe pa e doño nan di trabou, pa respetá i rekonosé representante nan di e klase trahadó, despues di e lucha i disturbionan alabes un kambio di gobièrnu sentral a introdusí entre otro;
- Lei retiro komo protekshon di e trahadó en general, debí ku dunadó di trabou tabata hasi i deshasí.
- Lei di sueldo mínimo ku a wòrdu stipulá pa trahadó di 21 aña di edat. Esaki tabata e mínimo ku un dunadó di trabou por a paga e trahadó, komo protekshon di e klase trahadó.
Na aña 1968 mi ta kòrda e promé kongreso statutario di AFBW a tuma lugá, den Jeugd Huis Jong Bonaire na Playa, kaminda mi persona a wòrdu re eligí, 1968 – 1971.
Mishon ekonómiko aña 1970.
Riba fecha 23 di òktober te ku 13 di novèmber 1970, un mishon ekonómiko a bai Hulanda, pa duna informashon, ekstenso riba potensial ku Antia Hulandes tin pa ofresé invershonista nan.
Ku respaldo di gobièrnu sentral, gobièrnu insular, sektor industrial i komersial di Aruba, Kòrsou i Boneiru a forma parti di e mishon aki. E mishon ekonómiko tabata konsistí di 4 komishon;
Komishon finansiero ekonómiko
Komishon aspektonan sosial
Komishon industrial i komersial
Komishon “voorlichting i public relation”.
E komishon aspekto nan sosial tabata konsistí; Sr. G.A. Christ, Presidente di Algemene Bond van Ambtenaren Aruba. Sr. J.R. Hart, Presidente Hotel Worker Union Aruba. Sr. H.A. Rojer Presidente di Curacao Christelijke Vakverbond. Sr. G.B. Jones, Presidente Nederlands Antillaanse Bond van Luchtvaart Personeel. Sr. E.G. Abdul, Presidente Algemene Federatie van Boneriaanse Werknemers.
Durante nos enkargo di mishon a deliberá, entre kambia di opinion tokante e problemanan laboral i sosial i sindikal ku e studiante nan antiano biba nan Hulanda.


text:
Nos a dediká hopi atenshon na bario di Belnem poniendo bakinan di shushi na sitionan stratégiko pa e “Clean Up Drive Trough”.Fundashon Boneiru Limpi i Bunita den koperashon ku Selibon N.V. kier a yama danki na bario di Belnem ku a hasi bon uso di e oportunidat aki pa tene nan bario limpi i bunita.
E akshon a konsentrá riba shushi gròf i shushi di kurá, manera yerba, palu i blachi. Bario di Belnem su reakshon tabata hopi positivo riba e “Clean up Drive Through”. A kolektá un total di 1562 KG di shushi ku e habitantenan a depositá den e bakinan ku nos a pone na lugánan stratégiko den e bario.
E siguiente bario pa luna di yüni lo ta Nikiboko. Keda pendiente pasó bo bario tambe ta yega na bùrt.
Nos ke konsientisá e pueblo di Boneiru pa tuma e tempu di krísis aki pa sigui mantené nos medio ambiente limpi i bunita pa asina nos sòru pa un forma di biba saludabeli seif.


text:
Oranjestad-Tin biaha e decisionnan cu nos tuma awe lo por resulta di tin consecuencianan severo cu nos mester bay deal cu nan den futuro. Esaki ta netamente e caso di Gabinete Eman cual a base di decisionnan iresponsabel a crea un dilema financiero cu consecuencianan pisa y valido pa termino largo. Aña 2014 a percura pa revela e estado di un finansas deteriora na pueblo. E no ta un secreto cu awor ta pueblo ta esun cu tin cu bay paga pa e fayo flagrante cometi y esaki ta cu e famoso medidanan cual varios a wordo menciona caba. Literalmente Gabinete Eman a endueda nos pais sin tin placa y garantia cu cosnan lo bira mihor.
Medida tras di medida
For di un comunicado di Minister di Finansas nos a tuma nota di su declaracion indicando cu 2015 lo ta e aña di reto. Logicamente e no ta referi na un reto pa Gabinete Eman so pero pa e pueblo tambe. De facto e ta spiertando pueblo di Aruba pa hala faha mara den 2015 y prepara pa un serie di medida cu lo ta necesario pa scapa “pellejo” di Gabinete Eman. No mucho tempo atras for di un promer instante a expresa cu Gabinete Eman II lo no ta na merced di recomendacionnan di CFT. E realidad ta cu nos pais NO tin placa cual ta pone cu mester bay presta y crea fondo pa via di e propio desaster cu nan mes a crea. Promer Minister tawata papia di “eerst groeien dan snoeien” pero a opta pa cuminsa corta den gruponan mas vulnerabel den nos comunidad y implementa medida tras di medida riba pueblo sin cu di berdad nos pais a conoce un crecemento. Esaki ta e di varios biaha cu e ta contradeci su mes y ta kere cu pueblo lo no ripara.
Poder di compra
Den luna di december Camara di Comercio a expresa cu e decisionnan cu lo bay wordo tuma entre otro implementacion di cierto medidanan door di Gabinete Eman lo bay trece consecuencianan inflatorio pa e ciudadano. Esaki kiermen cu costo di bida lo bay sigui subi. Realidad ta cu e poder di compra ta deteriora pa hopi tempo caba y gobierno di AVP nunca a percura pa laga pueblo mantene esaki of mehor’e. Mas aleu e instancia a enfatisa cu nos nivel di divisas ta abou y cu generacion di divisas lo mester bira un prioridad pa nos maneho economico. Mientras Gabinete Eman no tin un plan real con pa diversifica nos economia y stimula crecemento nos pais lo sigui confronta dificultad. E pronosticonan di crecemento ahusta na 1.6% no ta ni cumpli cu loke mester ta un minimo di 3% pa por logra sali di e dilema financiero. Pa colmo e cifranan preliminario di 2015 ta mustra cu lo bay sigui gasta y ranca placa for di pueblo sin piedad! Ta di lamenta pasobra tur hende lo a spera cu Gabinete Eman lo a bay cuminsa “lead by example” door di reduci entre otro ministerionan, coordinadornan y gastonan innecesario di promocion. Esaki ta ehempel bibo cu Gabinete Eman semper a scoge “hancho pa nan y smal pa pueblo”.
Compromiso ta sigui
E compromiso como hoben politico ta pa continua na informa pueblo y sigur cuestiona Gabinete Eman den cada aspecto cu e ta fayando specialmente pa e parti financiero! Condenabel ta cu e berdad financiero ta algo cu AVP semper a purba na tapa, ignora of tin biaha ta haci como sifuera nada un pasa! Ta di lamenta cu tanto e parlamentarionan di fraccion di AVP como e gobernantenan nunca a papia di e desaster crea den apenas 5 aña y tampoco no a cuestiona e maneho financiero deficiente. Un cos ta sigur cu loke nan no bisa of purba na tapa bo por conta cu nos como politico opositor si lo trece esakinan na luz di dia.
Algun proposicion di MEP
Como politico nos no a solamente cuestiona pero tambe a contribui cu proposicionnan viabel cu a wordo tuma bou consideracion, entre otro alternativanan pa un proceso eficiente di paga studielening (DUO). Loke sigur nos a enfoca riba dje ta e poder di compra y netamente e mocion pa ahusta e “belastingvrij bedrag” di 20 pa 30 mil ta algo cu MEP a dedica atencion na dje y cual fraccion di MEP lo bay pone presion pa esaki wordo implementa ya cu el a haya aprobacion unanime. Sin laga afor e hecho cu nos di MEP semper a pone enfasis riba ampliacion di canasta basico cual ta un compromiso solido y nos ta convenci cu esaki lo trece alivio pa nos ciudadanonan. Un conseho cu lo mi kier duna cada ciudadano pa 2015 ta pa no haci e mesun eror cu Gabinete Eman di bay riba un “spending frenzy”, gasta loke bo no tin paso sigur e lo crea problema pa bo mes. Ta consehabel pa traha un presupuesto chikito pabo mes y categoriza/prioritiza bo gastonan segun nivel di importancia. Apesar cu 2015 ta un aña di hala faha mara e ta importante pa nos ta consciente di con nos ta gasta nos placa e aña aki. Pa termina mi kier a gradici cada un lector pa e feedbacknan ricibi durante aña 2014 y kier desea pueblo di Aruba hopi dicha, salud, amor, suerte, harmonia familiar y prosperidad den 2015.


text:
Lider di MEP Evelyn Wever-Croes ta puntra su mes dicon e gobierno aki ta kere cu e por trata e pueblo di Santa Cruz di e forma aki?Posted: March 25, 2014 in Johnny Habibe
Oranjestad-Aruba tin hopi anja ta lucha cu e problema di sushi, y e gobierno aki deliberadamente pa 4 anja largo no a hasi nada pa soluciona e problema aki structuralmente. Nan a yega y para tur loke MEP tabata tin andando, pero no a bin cu net net nada na su lugar.
Y pesey awor tur caminda e dumpnan ta yen, y mester crea mas dump, awor den Santa Cruz. Pero e problema ta cu gobierno no ta tene cuenta cu tur e requisitonan encesario na momento di crea un dump of ‘landfill’. Prome cu bin cu un ‘landfill’, mester pasa e proceso di hindervergunning, mester informa y scucha e bario, mester warda procedura di obheccion (bezwaar).
Mester prepara e lugar debidamente cu un fondo evita cu sushi ta sijpel bai den e tera.No ta djis un buraco bo ta cuminsa yena! NO ta djis bo ta wak rond, cual di bo amigonan of esnan cu a dunabo hopi placa den campanja bo por ydua atrobe, y bo ta sacrifica bienestar di centenares di hende!
Y mester tene na cuenta cu e molester di holor, e huma, e bestianan cu e landfill aki lo causa, tur lo afecta e calidad di bida di esnan cu ta biba den e area afecta. Y no lubida cu door di e direccion di biento, esaki por afecta masha hopi hende. Djis puntra esnan cu ta biba banda di Gabillan, esnan cu ta biba na Simeon Antonio. Nan ta keha di molester pero tambe problema di salud.
E problema aki no tin color politico, tur esnan cu ta biba den e barioy cu ta stima e bario di Santa Cruz a uni den un accion di firma, y pesey mi ta sostene e accion di e bario pa bisa NO na e dump na Santa Cruz.


text:
KRALENDIJK– Departamentu di LVV ta organisá djasabra awor 19 di yüni 2021 un anochi di informashon general tokante Krio Profeshonal di Kabritu. Téma nan ku lo keda presentá lo ta entre otro maneho, mehorashon di rasa, produkshon di karni di lamchi i kuminda di bestia. E anochi lo ta di 7’or pa 9’or di anochi.
E proyekto di Krio Profeshonal di Kabritu a inisiáfor di ougùstùs 2020 den estrecho koperashonkuDepartamentu di LVV. E meta tapakrea un situashon positivo dor di kombiná ekonomia i ekologia. Esaki ta nifiká fortifikákrio di kabritu i tene kabritu den kurá.
E prome paso ta pa mehorá e kalidat di karni di kabritu. Por produsí karni di lamchi ku tin un preis di benta más haltu, hasiendo uso di un mihó maneho i mehorashon di rasa.
Pa por partisipá lo tin ku registrá serka LVV na number 7178836 of manda imeil na gracia.frans@bonairegov.com. Un máksimo di 50 persona por partisipá.


text:
Bonaire Human Rights Organization i su sekshon “Hóbennan pa Derecho Humano Bonaire” den kolaborashon ku fundashon Nos Ke Boneiru Bèk I Global Entrepeneurship Week ta organisá e di dos anochi di pelíkula ku e tópiko di ‘Konsientisá i empoderá’.
Durante di e prome siman di novèmber Global Entrepeneurship Week ta organisa evenemento pa inspirá tur hende, for di hoben te ku nos grandinan, pa diskubri nan potential komo empresario i inovador. E evenmentonan lo kubri di ‘networking’ intimo te ku kompetensianan di skala grandi, konektando partisipante ku mentor i empresarionan pa asin’ei tur hende ta
enkontra posibildatnan nobo. Global Entrepeneurship Week ta lucha pa empoderá pueblo den area finansiero, Bonaire Human Right Organization ta lucha pa empoderá pueblo den areanan politiko i konsenshi publiko. I pa e motibu aki e dos organisashonnan aki ta kolabora pa trese e sigiente edishon di e seri di sine ku e tópiko di ‘Konsientisá i empoderá’
Tur pelíkula den e seri akí lo duna atenshon na talento lokal, talento karibense i talento
afroamerikano. Ta importante pa den e tempu globalisá akí nos reflehá riba nos mes kultura i pasado, i pa medio di e seri di sine akí nos ke logra pa prinsipalmente hóbennan sera mas konosí ku e ideanan di hende ku ta parse manera nos i ta pasando den situashonnan komparabel ku nos.
Djasabra benidero, 6 di novèmber 2021, pa 7-or di anochi na Plaza Wilhelmina nos ta sigi e seri di sine ku e pelíkula ‘Buladó’. E pelíkula ta trahá na Kòrsou dor di e direktor Eché Janga ku aktornan Tiara Richards, Felix de Rooy i Everon Jackson Hooi kual tur ta yiu di Kòrsou. E pelíkula Antiano aki a kapta atenshon di publiko kritiko rònt di mundu, ganando e titulo ‘Miho Pelíkula’ na Nederlands Film Festival 2020 i e titulo ‘Miho Pelíkula Narativo’ na Montreal
International Black Film Festival.
E pelíkula ‘Buladó’, ta e storia di Kenza, un hoben di 11 aña, kua su mama a fayese. Lamentando su mama, Kenza ta hañ’é mei mei di e problema entre su tata i su welo, kua tin dos manera kompletamente diferente pa prosesá e morto. Kenza su tata, Ouira, ta un homber rashonal i moderno i su welo, Weljo, ta un homber spiritual i tradishonal. Kenza, siñando for di tur dos, ta buska su mes un manera di biba.
Tur hende ta bon bini diasabra awor 6 november den Parke Wilhelmina pa 7or sine gratis i lo sigui tuma lugá kada promé djasabra di luna i lo no kosta nada.


text:
WILLEMSTAD — Manera ya kaba konosí, Kòrsou ta organisadó di e Flow Carifta Games 2017. E evento di atletismo mas grandi di Caribe aki, lo tuma lugá di dia 15 pa 17 di aprel 2017.
Tin un grupo grandi di atleta hóben di Kòrsou, ku ya ta preparando pa un periodo largu pa e Carifta Games. Lamentablemente e Asosiashon di Atletismo (C.A.B) huntu ku e Komité Organisadó (StOA) ta partisipá ku e prospekto Naysa Ramirez no por partisipá mas pa motibunan médiko ku a presentá na un momento inesperá. Nasya ta un talento enorme den e disiplina bulamentu leu, i tabata nominado pa atleta di aña 2016.
Representante di e organisashonnan menshoná a bishitá Naysa resientemente na e kinderafdeling di SEHOS, i a desey’e un pronto rekuperashon.
E embahador di Carifta Games, sra Ruthline Koeiman, tambe a bishitá Naysa.
Nos ta deseá Nasya un pronto rekuperashon, i hopi mas éksito ku su karera deportivo.


text:
WILLEMSTAD — Manera ya ta konosí, nos promé kompromiso durante e di 2 buèlta di Nations League lo ta kontra Haiti dia 7 di sèptèmber próksimo pa 6’or di atardi den Stadion Ergilio Hato.
Nos selekshon tin un total di 4 partido ku nan mester hunga, di kua 2 ta na kas i 2 afo. Despues di di e partido kontra Haiti dia 7 di sèptèmber, nos lo biaha bai Haiti kaminda 10 di sèptèmber nos lo bolbe topa Haiti. Den luna di òktober nos ta enfrentá Costa Rica na Costa Rica i 14 di novèmber nos lo hunga na kas kontra Costa Rica pa di 2 biaha.
Despues di a públika e lista di 39 hungadó ku a forma parti di e pre-selekshon, nos entrenadó Sr. Remko Bicentini huntu ku su staf a yega na e lista definitivo di e 23 hungadónan ku lo partisipá na e partidonan aki.
E siguiente hungadónan ta forma parti di nos selekshon ku lo mira akshon durante e segundo buèlta di Nations League;
- Eloy Room (Columbus Crew)
- Zeus de la Paz (Oldham Athletic)
- Shanon ‘Cheese’ Carmelia (Fc Lienden)
- Elson ‘Sontje’ Hooi (Ado Denhaag)
- Leandro Bacuna (Cardiff)
- Reangelo Janga (Fc Astana)
- Jaron Vicario (Fc Dordrecht)
- Brandley Kuwas (Al-Nasr)
- Gevaro Nepomuceno (Oldham Athletic)
- Darryl Lachman (PEC Zwolle)
- Roshon van Eijma (JC Roda)
- Nigel Robertha (Levski Sofia)
- Shermaine Martina (MVV)
- Shermar Martina (MVV)
- Jeremy de Nooijer (Al Shamal)
- Jimbertson Vapor (Scherpenheuvel)
- Jarzinho Pieter (Vesta)
- Juninho Bacuna (Huddersfield Town)
- Jurich Carolina (NAC)
- Gervane Kastaneer (Coventry City)
- Jafar Arias (Fc Emmen)
- Roly Bonevacia (Al-Faisaly)
- Juriën Gaari (RKC)
Mirando ku tin 2 wega ku lo tuma lugá na Kòrsou, e biaha aki tambe nos lo bende karchi pa un wega òf e pakete pa ámbos partido. Karchinan ya ta optenibel na FFK bou di ora di ofisina, Beep Beep, Botika Mampuritu, pòmp di gasolin Sta Maria i na 4th of July snèk na Barber.
E preisnan pa e diferente paketenan pa sekshonnan ta lo siguiente:
- VIP ta kosta Fl.250,- pa ámbos partido i Fl.150,- pa un partido (inkluso konsumo);
- Bou di tribunanan kubrí ta Fl.50,- pa ámbos partido i Fl.30,- pa un partido
- Tribunanan no kubrí ta Fl.30,- pa ámbos partido i Fl.20,- pa un partido
- Mucha te ku 12 aña ku 60+ ta paga Fl. 15,- pa ámbos partido i Fl.10,- pa un partido den sekshon general
E kolekshon nobo di suèter di nos selekshon, ku ta Nike original, a yega FFK!
Aparte di e suèternan nos a risibí ‘jacket’ i karson di ‘traingspak’ largu tantu pa mucha komo pa adulto na diferente ‘size’ i koló.
E preisnan di nos kolekshon nobo di merkansia di nos selekshon nashonal ta lo siguiente;
- Jacket adulto (neon hel) fl.150,-
- Jacket mucha (neon hel) fl.125,-
- Suèter adulto (neon hel òf blou) fl.100,-
- Suèter mucha (neon hel òf blou) fl.85,-
- Karson di ‘trainingspak’ adulto (blou skur) fl.85,-
- Karson di ‘trainingspak’ mucha (blou skur) fl.75,-
- Shal di nos selekshon fl.25,-
E ‘size’ nan di mucha ta kore di XS te L miéntras di adulto ta kuminsá na S i ta yega te XXL.
Tur esaki optenibel na FFK bou di ora di ofisina.
Nos selekshon tin kompromisonan sumamente importante na kaminda i nos hungadónan ta konta ku bo, komo e di 12 hungadó, pa sigui apoyá i sostené nan!


text:
Cu gran fanfaria algun luna atras, Prome Minister y su gobierno a informa trahadonan publico cu nan lo ricibi 5% di e total di 12.6% cu gobierno a kita for di nan bou di un serie di mentira den pasado.
Parlamentario Arthur Dowers di AVP a mustra cu simplemente Evelyn Wever Croes no por biba sin gaña hende di loke e ta haci y principalmente di loke e ta keda sin haci di loke a wordo priminti na pueblo.
“No por tabata otro, ya cu Aruba tin un lider di gobierno cu no por ta sincero cu su pueblo ya c’un biaha mas a uza triki pa gaña trahadonan publico ora cu loke ta recuperacion di 5% di nan salario cu a wordo kita for di e trahadonan aki.
Evelyn Wever Croes den su calidad di Prome Minister dos luna atras a trata di gana simpatia di trahadonan publico cu su gran logro di duna bek 5% di e medida cu su gobierno a tuma y sigurando tur hende, cu e placa aki ya ta den presupuesto di e pais.
Awor di repente e mesun Prome Minister aki ta bin dilanti y informa trahadonan publico cu gobierno a introduci medida contra di pago di overtime y cu esunnan cu lo traha overtime, nan lo no ricibi pago pa esaki pero den forma di timeback.
Sin un tiki di berguensa, Evelyn ta bin dilanti y bisa trahadonan publico, cu practicamente tin abuso tumando luga cu pago di overtime cu a aumenta den prome mita di 2022 y cu e placa pa esaki ta cabando.
Pues a duna bek e 5% pero Evelyn no ta bisa cu CAft y RMR a ordena Minister di Finansa Xiomara Maduro pa saca e suma aki bek cu el a pone den presupuesto ya cu tin palabracion concreto haci riba e intencion di gobierno di Aruba.
Tur hende por corda cu CAft a informa tanto Prome Minister como Minister di Finansa cu si nan kier duna bek 5% bek na trahadonan, nan tin cu introduci un of otro tipo di impuesto adicional y loke a bira awor e decision pa no paga overtime mas na trahadonan publico.
Ta increibel con un hende grandi, un lider di un gobierno, lider di un partido politico, ta insisti pa gaña tur hende, gaña trahadonan publico c’un maneho cu ta fayando totalmente sin beneficio algun pa pueblo.
Evelyn a kibra tur barera caba di kende e por gaña a cu for di 2017 ora cu el a huramenta como Prome Minister, el a gaña esunnan humilde di nos pais, caminda el a sigura pueblo cu e lo drecha e situacion di su gobierno, sin cu tin cu tuma medida y desde e tempo ey ta medida contra puebla el a impona na tur momento,” Arthur Dowers parlamentario di AVP a declara.


text:
E miho forma pa sinja un otro ta cu amor, una bes e curason compronde, e mente ta habri…- Link of Love
Abuso sexual ta hopi den discushon e dianan aki. Ta enfoca hopi riba castigo cu un pedofiel merece, di otro banda ta keda e punto cu ami kier enfoca cu nos comunidad merece di hopi mas informacion y educacion riba temanan di bida. Tur cos cu un comunidad ta resisti lo cambia, si comunidad duna contenido y forsa na su norma y balornan. Y tambe actua segun esakinan.
Nos ta na un momento clave den historia di nos pais chikito, unda medionan di comunicacion social ta brinda tur opcion pa vocifera nos opinion. Diferente pais ja a demostra cu akinan e cambionan grandi a cuminsa, cu e pensamento di algun individuo. Importante ta pa nos realisa e forsa, pero tambe e peligernan di demasiado libertad cu por bira libertinaje.
Pa e motibo aki educacion y informacion ta keda esencial. Tanto pa mucha como hende grandi. Den hopi caso nos ta adapta tur sorto di trendnan di afo di paisnan grandi cu SI tin un infrastructura di educacion continuo cu ta juda e hende ora e ta dicidi kico por y kico no ta tolerabel. Tanten cu nos no hasi e maximo pa crea un sociedad civico fuerte… casonan extremo lo keda pasa y unico cu nos por hasi ta keha riba facebook.
Di otro banda mi ta kere cu ta accion sano dirigi riba bienestar general ta e unico cos cu un dia por trese cambio. Un cambio dirigi cu Curason pa Comunidad. ‘Curason pa Comunidad’ ta e nomber cu mi a pensa pa un grupo di hende cu kier juda Aruba eleva su decencia moral y etico na un proximo nivel. E unico interes lo ta Aruba, sin involvi nos ego personal.
Ta importante pa nos duna aporte pa reemplasa loke nos no kier, pa loke nos ta convenci cu ta husto. E unico cu nos tin pa realisa esaki ta nos mes y sosten di otronan cu ta pensa mescos. Pesey ta importante pa crea e presente cu nos ta kere aden, pa laga algo miho atras pa e generacionnan cu ta sigi nos.
Abuso sexual no ta pas mas den un comunidad cu a sa di eleva su mes den su norma y balornan. E jabi ta educacion y informacion…e pregunta ta ken ta esunnan cu ta sinti nan mes jama… ‘Curason pa Comunidad’ a nace den mi curason como nomber…awo falta man y curasonnan balente pa carg’e!


text:
CTB ta felisitá Ajax ku su título di kampion di Nederlandse Eredivisie ku un aviso personalisá i rifa di un biahe pa Kòrsou bou di fanátikonan
CTB ta felisitá Ajax ku su título di kampion di Nederlandse Eredivisie
ku un aviso personalisá i rifa di un biahe pa Kòrsou bou di fanátikonan
WILLEMSTAD- 7 di mei 2021 – Djadumingu último 2 di mei, Ajax a logra su di 35 título di kampion di Nederlandse Eredivisie. Mirando e partnership entre Kòrsou i Ajax, Ofisina di Turismo di Kòrsou (CTB) a felisitá e ekipo di Ajax i tur e fanátikonan hasiendo uso di un aviso personalisá ku e teksto: “Ajax Pabien”. E aviso di felisitashon a keda kompartí riba diferente plataforma di medionan sosial i tambe riba bòrchinan digital den sentro di Amsterdam. E aviso ta inkluí tambe e wèpsait di Kòrsou pa tur ku mira e aviso por bishitá e wèpsait pa sa mas di e produkto turístiko ku Kòrsou ta ofresé. Ademas huntu ku Ajax Life, e klup di fanátikonan di Ajax, ta rifa bou di e 88 mil fanátikonan un biahe pa Kòrsou pa 2 persona.
Manera ta konosí for di prinsipio di aña pasá, e logo di Kòrsou ta prominentemente visibel riba manga di e shùrt di Ajax. Ademas pa medio di e promoshonnan ku ta keda hasí rondó di e partidónan, tantu via televishon komo diferente otro kanalnan di Ajax, ta hasi posibel pa komo Kòrsou nos alkansá miónes di fanátiko di e klup na Hulanda i tambe rònt mundu.
The CTB congratulates Ajax on Dutch Eredivisie league title
through a personalized ad and a raffle for a trip to Curaçao among fans
WILLEMSTAD- May 7, 2021 – On Sunday, May 2, Dutch soccer team Ajax claimed their 35th Eredivisie national league title. In view of the Curaçao-Ajax partnership, the Curaçao Tourist Board (CTB) congratulated the team and all its fans through a personalized ad with the caption: “Ajax Pabien!” (“Congratulations!”). The congratulatory ad was shared on multiple social media platforms as well as on digital signs in the center of Amsterdam. The ad also features the curacao.com website, where viewers can learn more about Curaçao’s tourism product. Also, in conjunction with supporters’ club Ajax Life, a raffle for a trip for two to Curaçao will be held among the team’s 88 thousand fans.
Since the beginning of last year, the Curaçao logo has been featured prominently on Ajax shirt sleeves. Additionally, through promotional campaigns around specific matches, Curaçao receives coverage on television and other Ajax media outlets reaching millions of the club’s fans in the Netherlands and around the world.


text:
Kralendijk – Johnrick Anthony Direktor nashonal di Teen Universe Bonaire i Bonaire International Art & Talent Academy (BIATA), e organisashon ku tin na su enkargo, pa manda representante pa e sertámen Teen Universe , ta partisipá ku pa motibu nan personal nos Miss Teen Universe Bonaire 2022 srta. Marjely Doran lo no partisipá na e di 11 edishon Teen Universe. Mirando e korto tempu ku a resta pa e edishon 2022 nos di BIATA no ta mire realístiko pa manda un otro representante pues pa e edishon aki Boneiru lo no tin representante pa Miss Teen Universe.
Nos flamante beyesa Miss Teen Universe Bonaire kende mester a kompetí pa e título di Miss Teen Universe 2022 na Nicaragua próksimamente lo keda den preparashon i pronto organisashon lo bini ku mas detayes tokante e sigiente stap pa ku ne.
Marjely ta sigui den ful preparashon, yen di ánimo pa ku su futuro.
Bonaire por ta orguyoso di su representante Marjely Doran ku ta reflehá tantu e beyesa físiko komo esun interno kombiná ku un inteligensia, kapasidat i siguridat den su mes enorme pa un dia saka kara di su isla.


text:
KRALENDIJK – Elekshon Reina Prens i Pancho hubenil 2020 a tuma lugá na Jong Bonaire djasabra último. Ounke kuminsando un poko for di ora, sala tabata yen yen i un kantidat di hende pafó di e sala. Un bochincha enorme di parti di fanátikonan i ambiente total loke ta relatá na e aktividat. Despues ku a presentá huradonan, a kuminsá ku presentashon ofisial di e partisipantenan. Tur partisipante a presentá 2 biaha riba esenario loke nan a praktiká. Kada un a haña nan aplouso den e sala despues di nan presentashon. Sigur nan a trese un bon mensahe loke ta bon pa muchanan ku a bishitá e aktividat. Diputado Nina den Heyer tabata presente pa entregá premio huntu ku presidente di Klave Gabriel Pourier.
Aki Resultado di elekshon Reina Prens i Pancho Hubenil 2020.
Reina Infantil 2020: Monisha Anthony.
Reina Hubenil 2020: Arlene Statia i 1’e Finalista Rusaini Nicasia.
Prins i Pancho Hubenil 2020: Sainick Boezem [Prens Mohamed] i Patrick George [Pancho Zohamer].
1’e Finalista ta Mauricio Troncon [Prens kantadó] i Diomey Janga [Pancho bailadó].
Premio mihó Entrenadó a bai pa Johnrick Anthony pa tantu Reina Hubenil i Duo Prens i Pancho Hubenil.


text:
Durante e lunanan di November y December, SETAR a duna bek na su clientela cu e campaña di Creando Speransa y Danki pa ta Nos Cliente, pero tambe a haci donacion na instancianan cu ta yuda nos comunidad. SETAR a haci entrega di varios comestibel y alimentonan basico na Fundacion Pa Nos Comunidad, Fundacion Ajudo na Aruba y Departamento di Asuntonan Social pa por yena den baskets. Asina aki SETAR ta sigui duna bek na nos comunidad cu e meta pa yuda esnan den necesidad den e temporada di fin di aña.
December 15th, 2020|Categories: Community, SETAR App|Tags: campaign, campaña, community, creando speransa, donacion, giving back|


text:
Kantoortijden: Maandag - Donderdag 9.00 - 17.00 uur
info@consumentenbelangen.com - 7 88 99 10
Hulp nodig bij een consumentenprobleem?
Meld je aan via onderstaande button
Garantia
Kumpra un produkto – Kiko ta bo derechonan?
Si un produkto ta daña durante e periodo di garantia, bo tin e derecho pa e wòrdu drecha of remplasá grátis. Informá e kompania ku e produkto ku a daña (si ta posibel), e bon i e prueba di garantia (en general bo bon ta e prueba di garantia). Lei ta bisa ku bo tin e derecho pa un bon produkto (garantia legal). Esei ta nifiká ku e produkto mester ta manera bo por ferwagt.
E produkto ta daña den un periodo di 6 luna despues ku bo a kumpr’é? Lei ta asumí ku e produkto no tabata bon fe momento bo a kumpr’é. A ménos ku e komersiante por proba ku bo a usa e produkto robes.
E produkto ta daña mas lihé ku bo por ferwagt? Bo tin e derecho pa e wòrdu drecha of remplasá grátis. E komersiante ta responsabel pa esei. Bo a traha un akuerdo di kumpra kun’e.
Periodo di garantia a kaba?
Despues di e periodo di garantia a kaba ainda bo por tin e derecho pa e produkto wòrdu drecha of remplasá grátis. Esei ta konta pa produktonan ku tin un durashon mas largu, komo un wasmashin. Esei ta dependé di e preis, e tipo di produkto i e marka. Bo mester tin prueba ku e produkto no ta bon i ku bo no por a antisipá esei.
Tepnan
-
Semper puntra pa un prueba di garantia ku tin e periodo di garantia, espesialmente pa produktonan karu komo un wasmashin, frigidaire i televishon.
-
Si nan ta bisa ku e bon ta bo prueba, puntra pa nan skibi esei riba e bon ku e periodo di garantia, nòmber di bendedó i paraf.
-
Si e bon ta un bon di kaha, scan e bon of saka un portrèt (bon di kaha ta pèrdè koló lihé).


text:
Competenicia di Trios di Damas a cuminsa
Xante, Vanessa y Abigail a mira accion den bowling na Cali
Competencia di Trios na Cali
Awe mainta a start e competencia di Trios na Cali, Colombia. Den e prome round Abigail Dammers, Xante Lobbrecht y Vanessa Valdez a cuminsa nan partido.
Un partido unda cu e team di Colombia a domina por completo e prome round. Na final di e 6 weganan Aruba a sa di tira un total di 3376.
Den e segunda buelta e trio Thashaina Seraus, Kamilah Dammers y Jeadine Luidens lo bai bringa pa un medaya mas pa Aruba.
Manjan lo ta turno pa e caballeronan den Trios.


text:
Susesor di Frans van Efferink a hasi apertura di aña eskolar 2022-2023 pa SGB Bonaire. Klaske Apperloo ta sigui Frans. Klaske tin mas ku 30 aña di eksperensia den enseñansa. Di VO te MBO i den diferente funshon. Na Hulanda el a traha por último komo presidente di hunta di direktiva na MBO Rijnland. Komo partidario grandi di siñamentu personalisá, el a implementá algun trayekto pionero na Hulanda. Un ehèmpel di esaki ta organisá enseñansa di tal manera, ku alumno-/studiantenan por siña den nan mes tèmpo, kaminda no ta apliká e sistema di klas pa aña mas. Banda di esei, trahamentu huntu den e laso amplio pa Klaske ta kondishonal pa por laga alumno-/studiantenan probechá optimalmente di enseñansa.
Kraskijkers
“Interes di alumno-/studiante mester ta e punto di salida den tur kos ku nos ta hasi òf disidí”, segun Apperloo. “Lamentablemente di naturalesa hende ta basta un kraskijker. Ku esei mi ke men, ku tur kos ku bai robes òf ta negativo ta haña mas atenshon. Hopi biaha esei ta guli mayoria tempu di enseñansa, ku tur konsekuensia. Pasobra un mucha ku risibí atenshon lo enforsá motibu di e atenshon ei. Pa e motibu ei ta nesesario pa nos ta mashá konsiente di nos komportashon komo adulto den esaki. Nos ta mira ainda kiko sí un mucha por hasi? Nos ta mira ainda kiko ta su talentonan? Nos ta kapas pa fortalesé e talentonan i loke e mucha ta bon den dje? Despues di tur kos, kada mucha/hende tin talento. Dediká atenshon na esaki i pone énfasis riba dje, ta benefisiá e mucha muchu mas. Un bunita metáfora den esaki ta e historia real kaminda un hòmber konfundí a raska Nachtwacht di Rembrandt van Rijn na 1975. Rijksmuseum a posponé e plannan di restourashon pa algun aña. Esaki, pa motibu ku for di henter mundu hende tabata bini Rijksmuseum pa wak e krasnan riba Nachtwacht. Volúmen di negoshi di Rijksmuseum a mas ku dupliká den e periodo ei. No tabata wak bunitesa di e kuadro mas, pero solamente e daño. Pa e motibo ei e término kraskijker. Den trato ku mucha tambe nos tin e tendensia ei. Nos sa esei, pero kada bes di nobo atenshon pa loke no ta bai bon ta slùip drenta. Ta un kuestion di praktiká hopi ku otro i realmente kere i transmití ku bo ta mira oportunidat i posibilidat pa e mucha. Kere mi, sa pasa regularmente ku mi tambe ainda, ku mi ta laga komportashon negativo di un alumno/studiante influensiá mi. Ora esei pasa mi, gustosamente mi ta aseptá korekshon.”
Start
Klaske Apperloo a start 1 di ougùstùs último komo Presidente di e Hunta di maneho i ta sinti su mes na kas na Boneiru i na SGB. “Ta un deseo di mi di hopi tempu pa biba na Antias. Ora e oportunidat a presentá, mesora mi a gara e chèns huntu ku mi kasá Aad Apperloo. Na Hulanda nos a laga 3 yu adulto, un suegro i un suegra atras. Nan tur konosé nos deseo i di kurason ta konsedé nos na biba i konstruí un bida nobo aki na Boneiru. Na febrüari otro aña, nos ta spera nos promé ñetu. Un bon motibu pa bai Hulanda atrobe pa un siman. Pero nos ta regresá sigur, nos ta bira opa i oma na Boneiru! Mi ta konta riba un kolaborashon largu i fruktífero i ta konvensí ku huntu ku mi kolega atministradó Mark Volmerink i tur kolega di Scholengemeenschap Bonaire, lo mi por sigui optimalisá e kalidat di enseñansa.”58 aña, a studia siensia di komportashon i atministrashon públiko (bestuurskunde). Enseñansa ta un pashon, sambuyá i lesa ta un hòbi.Banda di kuminda dushi mester di un bon kèlki di biña!
Klaske Apperloo a start prome di ougùstùs último komo Presidente di e Hunta di maneho
Susesor di Frans van Efferink a hasi apertura di aña eskolar 2022-2023 pa SGB Bonaire. Klaske Apperloo ta sigui Frans. Klaske tin mas ku 30 aña di eksperensia den enseñansa. Di VO te MBO i den diferente funshon. Na Hulanda el a traha por último komo presidente di hunta di direktiva na MBO Rijnland. Komo partidario grandi di siñamentu personalisá, el a implementá algun trayekto pionero na Hulanda. Un ehèmpel di esaki ta organisá enseñansa di tal manera, ku alumno-/studiantenan por siña den nan mes tèmpo, kaminda no ta apliká e sistema di klas pa aña mas. Banda di esei, trahamentu huntu den e laso amplio pa Klaske ta kondishonal pa por laga alumno-/studiantenan probechá optimalmente di enseñansa.


text: Un grupo di habitante di Madiki Kavel a lanta contra un bisiña diaranson atardi. E problema a bira asina grandi cu un gran cantidad di polis, entre otro K9 pues cu cacho, a presenta pa reestabelece orden. Un bisiña a contra NoticiaCla cu e ‘victima’ ta causa hopi problema den e bario, anto cu e grupo a dicidi ta basta y cuminsa tira piedra riba su cas. E persona concerci aparentemente tambe sa di tira piedra riba casnan y menasa su bisiñanan. Polis a dicidi di detene e homber aki pa asina trece trankilidad bek.


text:
WILLEMSTAD — E kampionato di futbòl promé divishon Liga MCB a kontinuá den wikènt tras di lomba ku partidonan den Stadion Ergilio Hato. Riba djabièrnè tabata e ekipo di Scherpenheuvel ku a enfrentá Sithoc. Akinan ambos ekipo a bai kas ku un punto despues di a empatá na un gol.
Riba djasabra e kampionato a kontinuá ku dos partido. Den e promé partido tabata Jong Holland ku a topa ku UNDEBA. Akinan tabata UNDEBA ku a bai ku e tres puntonan despues di a derota Jong Holland ku skor di 3-0.
Den e di dos partido di djasabra tabata Centro Dominguito ku a enfrentá Hubentut Fortuna. Akinan tabata Centro Dominguito ku a logra a viktoria despues di a derota Hubentut Fortuna ku skor di 3-1
Riba djadumingu tambe tabata tin dos partido den Liga MCB. Den e promé partido di djadumingu tabata Victory Boys ku a enfrentá Jong Colombia. Akinan tabata Victory Boys ku a gana Jong Colombia ku skor di 5-2.
Den e di dos partido di djadumingu tabata Centro Barber ku a enfrentá e ekipo di SUBT. Akinan tabata Centro Barber ku a bai ku a bai ku e tres puntonan, derotando SUBT ku skor di 3-2.
Tabla di Posishon:


text:
DEN HAAG – Minister di Husticia Hulandes kier haya acceso directo na Chatnan di WhatsApp, iMesage y Telegram.
E App nan aki ta usa e sistema di End to End Encryption.
Door di esaki e Chatnan solamente por wordo lesa door di esun cu mande y esun cu ricibi esaki.
Whatsapp y tambe e otro compania nan mes no por mira e Chatnan(message) aki.
Segun e Minister Grapperhaus e companianan aki mester introduci un sorto di “Jabi” cu por ser usa door di un Rechter – Commissaris pa asina por lesa Chatnan Encrypted.
Mas sigur e gigantenan aki lo no worry mes cu e deseo di e Minister di Husticia Hulandes.


text:
Denzel Gregg: “Hóbennan tin talento i ku e talento aki, no solamente por pega hit na Kòrsou sino na
Kòrsou konosé komo yu hòmber di empresario,
lokutor i promotor Darwin Gregg, for di chikitu Denzel
a demostrá afinidat musikal esaki e’la konfirmá dia e’la wòrdu koroná komo Rei di Tumba Hubenil di Kòrsou su karnaval. Awor, Denzel, a kuminsá un trayekto kompletamente nobo. Siman pasa, Decoded a lansa e promé videoclip di DXBT, e grupo di kual Denzel ta forma parti di dje.
E kansion ta konta di un amor hubenil. E amor aki ta bin bèk den transkurso di henter e piesa i ta reflehá esaki den diferente manera. Mester bisa ku e kansion ta keda kompañá pa un video clip, ku entretantu ya tin riba 35,000 views riba YouTube den su promé 5 dianan. Denzel ta konta di su eksperensia trahando e videoclip, “Bota sinti bo den un otro mundu i bo mester ta hopi di focus pa loke bo ke hasi i pa loke bo ke logra tambe”.
Den e clip, Denzel ta wòrdu buská na skol dor di su ‘tata’ i ta einan e historia di e amor hubenil ta kuminsá. Durante di e clip ta tuma nota di vários detaye hubenil, e.o deporte, wega di playstation, esena na skol i mas. “Ami no tin un peiki echt awor aki. Pero si tabata tin un mucha muhé ku semper mi a gusta i ku ainda mi tin ‘feelings’ p’e. Loke ku a pone ku awe nos no ta huntu, no ta nada malu- ta gewoon pa motibu di focus na skol. Mi ta kere ku si bo ke ta un artista, bo mester tin un peiki ku tin komprondementu, kla pa yuda i ku ta sostené bo den tur loke bo ta hasi, i mas ku tur kos stima bo p’e persona ku bo ta”.
E kansion ya kaba a kuminsá zona na radioemisoranan lokal i ta halando hopi atenshon den hubentut eskolar. “Nos ke ofresé hubentut kantikanan riba nivel pa pueblo di Kòrsou tambe realisá ku yu di Kòrsou, spesialmente hóbennan tin talento i ku e talento aki, no solamente pega hit na Kòrsou sino na vários otro pais mas”. Hóbennan por sigui DXBT riba Snap Chat DXBT.
YouTube Channel: Decoded Official